title: Mikko Kukkonen (runoilija)

text: Kukkonen julkaisi Jyväskylän seminaaria käydessään yhdessä Nikolai Christerssonin (myöhemmin Kari) kanssa runokokoelman "Aallotar".


title: Višera (Vytšegdan sivujoki)

text: Višera (, ) on Vienanjoen vesistöön kuuluvan Vytšegdan sivujoki Komin tasavallassa Venäjällä. Sen pituus on 247 kilometriä, valuma-alueen laajuus 8 780 neliökilometriä ja keskimääräinen virtaus Lunin kylän tienoilla 79,1 kuutiometriä sekunnissa.


title: Višera (Vytšegdan sivujoki)

text: Joki saa alkunsa Sindorskoje-järven lähellä sijaitsevista soista ja virtaa kohti etelää. Se on liikennöintikelpoinen Nivšerajoen suuhun asti.


title: Solar Dynamics Observatory

text:
Solar Dynamics Observatory (SDO) on tähtitieteellinen satelliitti, joka tutkii Aurinkoa. Sen tavoitteena on tutkia, kuinka Auringon magneettikenttä on syntynyt ja millainen on sen rakenne. Lisäksi satelliitin avulla on tarkoitus selvittää, kuinka magneettinen energia siirtyy heliosfääriin ja siitä edelleen avaruuteen aurinkotuuleksi. SDO-satelliitin odotetaan tarjoavan mittaustuloksia, joiden avulla opimme ymmärtämään paremmin emotähtemme toimintaa ja sen vaikutusta planeettaamme. Tämä satelliitti kuuluu Nasan "Living With a Star" -ohjelmaan. SDO laukaistiin 11. helmikuuta 2010.
Satelliitti kiertää maapalloa geosynkronisella radalla. Se on ylittänyt minimitoiminta-ajaksi suunnitellut viisi vuotta.


title: Solar Dynamics Observatory

text: Satelliitin laukaisumassa oli 3000 kg. Tästä satelliitin rungon osuus on 1300 kg, polttoaineen osuus 1400 kg ja mittalaitteiden kokonaismassa on 300 kg. Satelliitin neliskulmaisen rungon sivuille levittäytyvät aurinkopaneelit, joiden yhteispinta-ala on 6,6 neliömetriä. Satelliitin leveys paneeleineen on 6,25 m ja pituus 4,5 metriä tietoliikenneantenni mukaan lukien.


title: Solar Dynamics Observatory

text: SDO-satelliittiin kuuluu kolme mittalaitetta:


title: Solar Dynamics Observatory

text:
HMI ("Helioseismic and Magnetic Imager")
AIA ("Atmospheric Imaging Assembly")
EVE ("Extreme Ultraviolet Variability Experiment")


title: Solar Dynamics Observatory

text: SDO:n rata 35 800 km:n korkeudessa Maan pinnalta on geosynkroninen. Radan inklinaatio on 28 astetta ja on pituuspiirillä 102 läntistä leveyttä. Tämä rata mahdollistaa jatkuvan yhteyden pidon samaan Yhdysvalloissa sijaitsevaan maa-asemaan ja lähes jatkuvan Auringon havainnoinin. Keväisin ja syksyisin satelliitti on kahdesta kolmeen viikkoa ajoittain Maan varjossa. Kuu peittää Aurinkoa satelliitilta kolme kertaa vuodessa.


title: Celia Bourgeois

text: Celia Bourgeois (s. 9. kesäkuuta 1983) on ranskalainen uransa lopettanut maastohiihtäjä.


title: Celia Bourgeois

text: Maastohiihdon maailmancupissa Bourgeois kilpaili ensimmäisen kerran Liberecin 7,5 km:n vapaan hiihtotavan kisassa helmikuussa 2008. Hänen paras sijoituksensa maailmancupissa on 21:s sija, jonka hän saavutti Canmoren 10 km:n vapaan hiihtotavan kisassa helmikuussa 2010.


title: Celia Bourgeois

text: Liberecin MM-kisoissa 2009 Bourgeois sijoittui Ranskan viestijoukkueen kanssa yhdeksänneksi ja 30 km:n vapaalla 28:nneksi.


title: Morgan Arritola

text: Morgan Arritola (s. 13. toukokuuta 1986 Bend, Oregon) on yhdysvaltalainen uransa lopettanut maastohiihtäjä.


title: Morgan Arritola

text: Maansa mestaruuskisoissa Arritola on voittanut yhteensä kahdeksan mitalia. Liberecin MM-kilpailuissa 2009 Arritola sijoittui 30 kilometrin vapaan hiihtotavan kisassa sijalle 21. Oslon MM-kilpailuissa 2011 hän hiihti samalla matkalla myös 21:nneksi. Vancouverin olympialaisissa 2010 hän oli 10 kilometrillä 34:s ja 15 kilometrin yhdistelmähiihdossa 37:s.


title: Morgan Arritola

text: Maastohiihdon maailmancupissa Arritola kilpaili ensimmäisen kerran Canmoren 15 kilometrin yhdistelmähiihdossa tammikuussa 2008. Hänen paras sijoituksensa maailmancupissa on 19:s sija, jonka hän saavutti La Clusaz'n 15 kilometrin vapaan hiihtotavan yhteislähtökilpailussa joulukuussa 2010.


title: Morgan Arritola

text: Arritola lopetti uransa maastohiihtäjänä vuonna 2012.


title: Jyväskylän Kaupunkilehti

text: Jyväskylän Kaupunkilehti on vuosien 2008 -2012 välillä ilmestynyt ilmaisjakelulehti, joka ilmestyi kerran viikossa keskiviikkoisin. Lehteä julkaisi Suomen Lehtiyhtymä. Lehden lukijamäärä oli TNS Atlaksen mukaan tammi-kesäkuussa 2009 66000 lukijaa. Jyväskylän Kaupunkilehden vuoden 2010 mediakortin mukaan lehden painosmäärä oli Jyväskylässä ja Muuramessa 64000 kappaletta. Kerran kuukaudessa painosmäärä oli 73000 kappaletta ja lehti jaettiin edellisten lisäksi myös Äänekoskelle, Suolahdelle, Laukaaseen ja Lievestuoreelle. Elokuussa 2010 Keskisuomalainen-konsernin tytäryhtiö Sisä-Suomen Kaupunkilehdet Oy osti lehden. Helmikuussa 2012 se muuttui Keskisuomalaisen kaupunkiliitteeksi joka ilmestyi kahdesti kuukaudessa.


title: MS Suzanne E

text: MS "Suzanne E" oli Winnipegjärvellä Manitobassa Kanadassa liikennöinyt moottorialus. Sen oli rakentanut vuonna 1946 kapteeni Ed Nelson. Alus upposi myrskyssä 26. syyskuuta 1965 ollessaan matkalla Big Grindstone Pointia kohti. Onnettomuudessa aluksella olleista kymmenestä miehistönjäsenestä ja matkustajasta menehtyi yhdeksän.


title: MS Suzanne E

text: Turmahetkellä aluksen omisti Selkirk Fisheries, ja sitä käytettiin pääasiassa rahtiliikenteessä, joskin se kuljetti tarvittaessa myös matkustajia.


title: MS Suzanne E

text: Alus havaittiin viimeisen kerran sen sivuuttaessa Gull Harbourin loiston matkallaan pohjoiseen. Tuolloin myrsky oli jo nousemassa. Aluksen lastina oli polttoainetta, elintarvikkeita sekä kalalaatikoita. Sen päällikkönä oli Richard Johnson, jolla oli lupa aluksen käsittelyyn mutta ei päällikön pätevyyskirjaa.


title: MS Suzanne E

text: Sää alkoi huonontua kello 17 aikaan iltapäivällä, ja alus joutui voimakkaaseen aallokkoon keinuen pahimmillaan 40 astetta puolelta toiselle. Myrskyn yhä yltyessä päällikkö käänsi aluksen kohti etelää ja yritti pyrkiä suojasatamaan. Pian käännöksen jälkeen alus kaatui ja upposi nopeasti vieden mukanaan osan matkustajista ja miehistöstä. Jotkut onnistuivat tarrautumaan pinnalla kelluvaan hylkytavaraan, mutta monet heistä joko ajautuivat järvelle ja menehtyvät hypotermiaan.


title: MS Suzanne E

text: Haaksirikosta ainoana eloonjäänyt Clifford Everett onnistui tarrautumaan vanerinkappaleeseen, jonka varassa hän ajelehti Black Islandille ja pääsi suojaan kalastajamajaan. Myöhemmin tutkinnassa Everett todisti, että yksi syy turmaan oli todennäköisesti avoimena ollut kylkiluukku, sillä laivavene ei olisi mahtunut sisään luukun ollessa kiinni.


title: MS Suzanne E

text: Aluksen hylky lepää 18 metrin syvyydessä perä mutaan hautautuneena.


title: Karl Johan Numell

text: Karl Johan Numell (3. huhtikuuta 1826 Koholmen, Viapori – 8. joulukuuta 1894 Helsinki) oli suomalainen metsäalan virkamies ja ruotsin kielellä kirjoittanut kirjailija.


title: Karl Johan Numell

text: Numellin vanhemmat olivat helsinkiläinen vuokraaja Johan Fredrik Numell ja Anna Lovisa Hansson. Hän kävi Helsingin triviaalikoulua ja Porvoon lukiota päästen ylioppilaaksi 1847. Numell suoritti metsänhoitajatutkinnon ja metsäkonduktöörin tutkinnon 1861. Hänestä tuli maanmittausauskultantti 1866.


title: Karl Johan Numell

text: Numell toimi maanmittarin apulaisena 1857–1858 ja hän toimitti 1863 sotilasvirkatalojen metsänjakoja. Hänestä tuli maanmittauksen ja metsänhoitolaitoksen ylihallituksen vt. alimetsänhoitaja 1863, metsänhoitohallituksen vt. insinööri 1864, vakinainen insinööri 1866 sekä ylitirehtöörin apulainen 1876. Numell sai myös kamarineuvoksen arvon.


title: Sidney Sussex College

text: Sidney Sussex College on yksi Cambridgen yliopiston 31 collegesta. Se perustettiin vuonna 1596 Lady Frances Sidneyn, Sussexin kreivittären testamenttilahjoituksen turvin Lady Francesin kuoltua vuonna 1589. College perustettiin paikalle, jossa oli vuosisatojen ajan sijainnut fransiskaanimunkkien luostari. Sidney Sussex College tunnettiin alkuaikoinaan puritanistisena instituutiona. Oliver Cromwell oli collegen ensimmäisiä (ja kuuluisimpia) opiskelijoita, mutta ei koskaan valmistunut. Oliver Cromwellin pää on haudattu salaiseen paikkaan Sidney Sussex Collegen kappeliin.


title: Arttu Kiramo

text: Arttu Mikael Kiramo (s. 15. huhtikuuta 1990 Muurame) on suomalainen kumparelaskija. Hän edustaa Jyväskylän Freestyleseuraa ja häntä valmentaa Sami Mustonen.


title: Arttu Kiramo

text: Kiramo on kumparelaskun suomenmestari vuosilta 2009, 2011, 2013 ja 2014. Vuoden 2015 SM-hopeasta hänet palkittiin Muuramen kunnan lahjoittamalla stipendillä.


title: Arttu Kiramo

text: Kiramo aloitti lasketteluharrastuksen nelivuotiaana ja siirtyi kumparelaskuun viisi vuotta myöhemmin. Hän on harrastanut myös skicrossia voittaen 16-vuotiaiden Suomen-mestaruuden vuonna 2005.


title: Arttu Kiramo

text: Ensimmäisen kerran Kiramo kilpaili freestylehiihdon maailmancupissa maaliskuussa 2007 Norjan Vossissa.


title: Arttu Kiramo

text: Maailmancupin osakilpailuissa Kiramon paras sijoitus on kahdeksas Lake Placidissa tammikuussa 2011 ja Rukalla joulukuussa 2011. Hänen paras kokonaissijoituksensa on 18:s kausilla 2011 ja 2012.


title: Arttu Kiramo

text: Kiramo valittiin Suomen A-maajoukkueeseen kaudella 2006–2007. Hän kilpaili nuorten MM-kisoissa vuosina 2006 ja 2007 ollen parhaimmillaan 11:s vuonna 2006. Aikuisten tasolla hän kilpaili ensimmäisen kerran Inawashiron MM-kisoissa 2009 sijoittuen yhdeksänneksi. Vancouverin olympialaisissa 2010 hän oli 16:s.


title: Arttu Kiramo

text: Deer Valleyn MM-kilpailuissa 2011 Kiramo oli 12:s ja parikumparelaskussa seitsemäs. Voss-Myrkdalenin MM-kisoissa 2013 hän oli 20:s ja parikumparelaskussa 13:s.


title: Arttu Kiramo

text: Vuonna 2014 Kiramo osallistui Sotšin talviolympialaisiin.


title: Bakugan

text: Bakugan on strategia- ja tekniikkapeli, kenttä- ja kykykorteilla ja kuuden eri ominaisuuden pallojen sisältävistä bakugan-olennoista. Siihen liittyvää japanilais-kanadalaista anime-TV-sarjaa esitettiin ensin MTV3-kanavalta, keväällä ja kesällä 2010 Sub-kanavalla ja loppukesästä alkaen toisen kauden jaksoja tuli uusintana taas MTV3-kanavalta.


title: Bakugan

text: Ensimmäisen kauden ja toisen kauden toisia puoliskoja ei ole koskaan esitetty Suomessa.


title: Bakugan

text:
Bakuganin ensimmäisessä tuotantokaudessa päähenkilön Danin Bakugan-kumppanin Dragon piti pelastaa Vestroia, mutta hän päätyikin Maahan keskelle Danin ja Shujin taistelua. Tämän jälkeen Dragosta tuli Danin kumppani. Drago oli ensimmäinen puhuva bakugan Maassa, mutta myöhemmin Danin ystävät löysivät toisia puhuvia bakuganeja kuten Tigrerran, Preyasin, Goremin ja Skyressin.
Lopulta Dan ystävineen perusti Bakugan-taistelijat, joiden tavoite on pelastaa Vestroia Hal-G:ltä ja Nagalta. Myöhemmin toisessa tuotantokaudessa Dragosta on tullut Uuden Vestroian Täydellinen ydin. Mutta kun vestaalit saapuvat Uuteen Vestroiaan, he kaappaavat kaikki bakuganit ja legendaariset soturibakuganit muuttavat Dragon taas bakuganiksi. Sen jälkeen Drago lähtee Danin luo ja he sekä Marucho päätyvät Uuteen Vestroiaan. Siellä he tapaavat Mira Clayn, vestaalin, joka johtaa Bakugan-vastarintaa, ja Vexat, "pahisvestaalit". Dan ja Marucho liittyvät Miran, Acen ja Baronin mukaan vastarintaan. Myöhemmin myös Danin ystävä Shun liittyy vastarintaan. Marucho ja Shun saavat uudet kumppanibakuganit nimiltään Ingram ja Elfin.
Bakugan-elementtejä on kuusi. Hiljaisuuden ja Ikuisuuden Ytimiä vartioivat Naga ja Wavern ovat ainoat, jotka eivät kuulu mihinkään näistä.


title: Bakugan

text: Pyrus on tulen elementti ja päämääräisesti Bakuganin pääelementti. Sarjan päähenkilö Dan on uskollinen Pyrus-käyttäjä. Pyrusilla on paljon voimakkaita kykyjä, mutta toista Pyrus-pelaajaa vastaan kannattaa olla varovainen. Muut sarjassa olevat Pyrus-käyttäjät ovat Chan Lee, Spectra (2. kaudella), Kuningas Zenoheld, Sid, Gill ja Ben.


title: Bakugan

text: Haos on valon elementti. Bakugan-taistelijoista Runo käyttää Haosta. Kummallista kyllä, suurin osa "muskelitaistelijoista" käyttää myös Haosta. Haosin kyvyt ovat voimakkaita, mutta monet Subterra-kyvyt voivat estää niiden onnistumisen. Muut sarjan Haos-taistelijat ovat Julio, Baron, Volt, Fabia, Zenet, Kazarina, Soon, Rafe ja Gunz.


title: Bakugan

text: Aquos on veden elementti. Marucho on Bakugan-taistelijoista Aquos-käyttäjä. Marucho saa usein käsiinsä huumorintajuisen bakuganin, joka yleensä laukoo vitsejä tai jotain muuta älytöntä. Aquos-bakugan ei yleensä pärjää hyvin Pyrusin tai Subterran porttikortilla. Muita sarjan Aquos-taistelijoita ovat Klaus, Jenny, Mylene, Lena, Stoica ja Jack Punt.


title: Bakugan

text: Subterra on maan elementti. Bakugan-taistelijoista Julie on Subterran käyttäjä. Yleensä Subterra-bakuganit näyttävät isoilta ja kovilta, mutta useimmat ovat kuitenkin "pehmoja". Muita sarjan Subterra-käyttäjiä ovat Billy, Jewls, Mira, Gus, Hydron, Jake, Mason, Nurzak, Paige ja Noah.


title: Bakugan

text: Ventus on ilman elementti. Shun on Bakugan-taistelijosta Ventuksen käyttäjä. Ventuksen Bakuganit ovat yleensä kovin tehokkaita ja nopeita, ja pärjäävät hyvin Subterraa vastaan. Toinen Ventus käyttäjä on Lync.


title: Bakugan

text: Darkus on pimeyden Bakugan, joka olennaisesti on yleensä pahisten elementti. Ensimmäisellä kaudella vain Masqueradella oli kyseistä elementtiä olevia bakuganeja, muutamaa tapausta lukuun ottamatta. Useimmiten taisteluun joutunut Pyrus Bakugan kohtaa Darkus elementtisen Bakuganin. Muita sarjan Darkus-käyttäjiä ovat Alice, Ace, Shadow, Ren, Anubias, Chris ja Spectra (4. kaudella).


title: Talvikki

text: Talvikki on suomalainen naisen etunimi. Nimi tarkoittaa ilmeisesti talvella syntynyttä lasta, mutta voi viitata myös kasvisukuun talvikit ("Pyrola"). Nimi kuuluu todennäköisesti muinaisnimiin. Kirkon vastustuksen vuoksi useat -kki-loppuiset naisennimet joutuivat vuosisatojen ajaksi pois käytöstä tai ne esiintyivät vain lehmien nimenä. Naisennimenä Talvikki tuli uudestaan käyttöön vasta aivan 1800-luvun lopulla. Almanakkaan nimi otettiin vuonna 1929, mihin vaikutti tuolloin nimipäiväkalenterin uudistamistyöryhmässä mukana ollut A. V. Koskimies, jonka veljentytär Aune Talvikki Schildt (o.s. Forsman, myöhemmin Koskimies, s. 1899) oli tiettävästi ensimmäisenä saanut tämän nimen. Talvikki-nimi on saatettu antaa talvella syntyneelle tytölle.


title: Talvikki

text: Vuoden 2009 loppuun mennessä nimen Talvikki on Väestörekisterikeskuksen mukaan saanut 4 741 naista ja alle 10 miestä.


title: Juha Haukkala

text: Juha Haukkala (s. 28. kesäkuuta 1978 Seinäjoki) on suomalainen uransa lopettanut freestylehiihtäjä, joka kilpaili skicrossissa. Hän edusti Seinäjoen Hiihtoseuraa ja häntä valmensi Heikki Kervinen.


title: Juha Haukkala

text: Nuoruudessaan useita urheilulajeja harrastanut Haukkala aloitti yhdeksänvuotiaana alppihiihdon. Hän voitti pujottelun Suomen-mestaruuden 1998 ja osallistui samana vuonna myös nuorten MM-kilpailuihin. Kaudella 2002–2003 hän siirtyi skicrossiin ja kilpaili jo samalla kaudella maailmancupissa.


title: Juha Haukkala

text: Haukkala on sijoittunut MM-kilpailujen skicrossissa seitsemänneksi Rukalla 2005, 11:nneksi Madonna di Campigliossa 2007 ja 17:nneksi Inawashirossa 2009. Vancouverin olympialaisissa 2010 hän sijoittui 26:nneksi. Innsbruckin Universiadeissa 2005 hän voitti kultaa. Maailmancupin osakilpailussa hän on ollut parhaimmillaan viides Kreischbergissä tammikuussa 2008. Euroopan cupissa hän on voittanut Riihivuoren kilpailun helmikuussa 2003.


title: Juha Haukkala

text: Haukkala on voittanut skicrossin Suomen-mestaruuden 2004, 2006, 2007, 2010 ja 2011. Hän on kärsinyt uransa aikana useista loukkaantumisista.


title: Juha Haukkala

text: Haukkala lopetti aktiiviuransa maaliskuussa 2011 SM-kisojen jälkeen. Haukkala on koulutukseltaan röntgenhoitaja.


title: Tšerdynin piiri

text: Tšerdynin piiri ) on kunnallinen itsehallintoalue Permin aluepiirissä Venäjällä. Vuonna 1924 perustetun piirin pinta-ala on 20 872 neliökilometriä. Asukkaita on 32 100 henkeä (vuonna 2009).


title: Tšerdynin piiri

text: Tšerdynin piiri sijaitsee Permin aluepiirin pohjoisosassa. Pohjoisessa se rajoittuu Komin tasavaltaan, idässä Krasnovišerskin, etelässä Solikamskin sekä lännessä Permin Komin Kosan ja Gainyn piireihin. Pinta-alasta 94 % on metsää. Hyötykaivannaisia ovat hiekka, sora, savi, öljy ja turve. Suurimmat joet ovat Kama, Višera ja Kolva.


title: Tšerdynin piiri

text: Piiriin kuuluu Tšerdynin kaupunki, Nyrobin kaupunkimainen taajama (kaupunkikunta) sekä 8 maalaiskuntaa: Bondjug, Kertševski, Kolva (keskuspaikka Verhnjaja Kolva), Poktša, Rjabinino, Ust-Urolka (Kurgan), Valai ja Vilgort. Hallinnollinen keskus on Tšerdyn. Asutuskeskuksia on yhteensä 114.


title: Tšerdynin piiri

text: Vuoden 2002 väestönlaskennan mukaan 90,5 % asukkaista on venäläisiä, 1,5 % tataareja ja 1,5 % ukrainalaisia. Kaupunkiväestön osuus on 39,3 %.


title: Tšerdynin piiri

text: Piirin läpi kulkee Solikamskin ja Nyrobin välinen maantie. Talous perustuu puunhankintaan ja -jalostukseen. Lisäksi on elintarviketeollisuutta. Maatalous on erikoistunut maidon ja lihan tuotantoon.


title: Tšerdynin piiri

text: Piirissä toimii lasten musiikki- ja taidekoulut, ammattikoulu, kirjastolaitos sekä kulttuuri- ja vapaa-ajankeskuksia. Paikallislehtenä ilmestyy "Severnaja zvezda" (”Pohjolan tähti”).


title: Tšerdynin piiri

text: Seudulla on useita arkeologisia muistomerkkejä. Nähtävyyksiä ovat Tšerdynin ja Nyrobin historialliset rakennukset, maaseutukylien kirkot sekä Tšerdynin kotiseutumuseo.


title: Heratin lentoasema

text: Heratin lentoasema on kymmenen kilometrin päässä Heratin kaupungista sijaitseva lentoasema Afganistanissa. Lentoaseman rakensivat yhdysvaltalaiset 1950-luvulla, ja sitä pommitettiin rajusti vuonna 2001. Lentoasemalta liikennöidään maan pääkaupunkiin Kabuliin, Maimanaan, Zaranjiin ja Mazar-i-Sharifiin. Lentoasemalla on yksi päällystetty 2 571 metriä pitkä kiitotie, ja se on rakennettu 977 metriä merenpinnan yläpuolelle.


title: Qal'eh-ye Nawin lentoasema

text: Qal'eh-ye Nawin lentoasema on Qal'eh-ye Nawin kaupunkia palveleva lentoasema Badghisin maakunnassa Afganistanissa. Lentoasemlla on yksi 2 100 metriä pitkä kiitotie. Pamir Airways on lentoaseman ainoa käyttäjä.


title: Kristina Cruises

text: Kristina Cruises on kotkalainen risteilylomiin erikoistunut matkanjärjestäjä, joka järjestää risteilyjä eri puolille Eurooppaa sekä Pohjois- ja Etelä-Amerikkaan. Yhtiön toimitusjohtaja on merikapteeni Mikko Partanen.


title: Kristina Cruises

text: Yhtiö harjoitti aikaisemmin risteilytoimintaa omilla aluksillaan, joita olivat mm. M/S "Kristina Katarina", M/S "Kristina Brahe" ja M/S "Kristina Regina". Yhtiö harjoitti risteilyliikennettä suomalaisella miehistöllä muun muassa Välimerellä, Punaisellamerellä, Pohjanmerellä, Itämerellä ja Saimaan vesistössä.


title: Kristina Cruises

text: Kristina Cruises on omassa kategoriassaan Suomen johtava risteilylomien järjestäjä. Yritys järjestää risteilymatkoja, jotka tehdään ryhmämatkoina ja mukana on suomalainen matkaopas. Yhtiö järjestää vuosittain runsaat sata risteilyä yli 50 maassa. Yhtiön risteilyasiakkaat ovat etupäässä yli 40-vuotiaita, kulttuurista kiinnostuneita ihmisiä.


title: Kristina Cruises

text: Syksyllä 2013 yhtiö hakeutui yrityssaneeraukseen . ja myi viimeisen aluksensa, Kristina Katarinan. Tänä päivänä yritys jatkaa toimintaansa tuottamalla joki- ja meriristeilyjä muiden omistamille aluksille.


title: Kristina Cruises

text: Viime aikoina Kristina Cruisesin tilanne on kehittynyt myönteisesti. Yhtiön myynti kasvoi vuoden 2017 lopussa yli 25 prosenttia edellisvuodesta. Erityisen suosittuja risteilyjä ovat esimerkiksi Eteläisen Tonavan-risteilyt, risteilyt Etelä-Amerikan Amazon-joella sekä Antarktiksen ja Australian risteilyt.


title: Kristina Cruises

text: Kristina Cruises oli ensimmäinen suomalainen risteily-yritys, joka ryhtyi järjestämään risteilymatkoja Kanadassa ja Yhdysvalloissa sijaitseville Suurille järville. Risteilyt tehdään saksalaisella m/s Hamburg -aluksella, johon mahtuu 400 matkustajaa. Suomessa toimivien risteily-yritysten kautta on aikaisemmin voinut ostaa paikkoja risteilyille, jotka kulkevat Kanadan itä- ja koillisrannikolla.


title: Qunduzin lentoasema

text: Qunduzin lentoasema on lentoasema Qunduzin maakunnassa, Afganistanissa. Lentoasema palvelee Qunduzin kaupunkia. Lentoasemalla on yksi 1 783 metriä pitkä ja 45 metriä leveä kiitotie ja sitä käyttää ISAF sekä lentoyhtiöt Kam Air ja Pamir Airways, jotka liikennöivät lentoasemalta maan pääkaupunkiin Kabuliin.


title: Meimana

text: Meimana () on kaupunki Afganistanissa ja Faryabin maakunnan hallinnollinen pääkaupunki. Kaupungissa asuu 75 900 asukasta (2004). Kaupungissa sijaitsee myös Meimanan lentoasema.


title: This Is War

text: This Is War on yhdysvaltalaisen rockyhtye 30 Seconds to Marsin kolmas albumi. Se julkaistiin 4. joulukuuta 2009.


title: This Is War

text: Albumi ylsi Yhdysvalloissa Billboard 200 -listan sijalle 19.Suomessa se debytoi virallisen albumilistan sijalla 24, ja ylsi parhaimmillaan sijalle 19. Se pysyi listalla yhteensä 9 viikkoa.


title: Emile Zolan elämä

text: Emile Zolan elämä ("The Life of Emile Zola") on William Dieterlen ohjaama yhdysvaltalainen elämäkertaelokuva vuodelta 1937. Elokuva muistetaan ennen kaikkea Paul Munin roolisuorituksesta Émile Zolana.


title: Emile Zolan elämä

text: Elokuva kertoo Émile Zolan elämästä uran alkuvaiheista hautajaisiin asti. Se seuraa jokseenkin uskollisesti Zolan elämää. Suurimmat erot ovat Dreyfusin tapauksen käsittelyssä – elokuva ei edes mainitse Dreyfusin olleen juutalainen. Monia juttuun sekaantuneita henkilöitä ei mainita nimeltä, koska elokuvan tekijät halusivat välttää mahdolliset oikeusjutut.


title: Emile Zolan elämä

text: Elokuva voitti parhaan elokuvan Oscar-palkinnon lisäksi kaksi muuta ja oli ehdolla kuudessa kategoriassa.


title: Emile Zolan elämä

text: Elokuva valittiin vuonna 2000 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Emile Zolan elämä

text: Voitetut Oscar-palkinnot:


title: Emile Zolan elämä

text: Oscar-ehdokkuudet


title: Anita Christensen

text: Anita Christensen (s. 29. lokakuuta 1972 Randers, Tanska) on kääpiösarjan nyrkkeilijä ja entinen WIBF-, WIBA-, WBC- ja WBA-liittojen mestari.


title: Anita Christensen

text: Amatööriurallaan Christensen otteli 21 ottelua, ja voitti niistä 19. Amatöörinä Christensen voitti vuonna 1998 Pohjoismaiden-mestaruuden 57 kg sarjassa.


title: Anita Christensen

text: Christensen debytoi ammattilaiskehissä helmikuussa 2000 voittaen Veronica Szuczin ensimmäisen erän teknisellä tyrmäyksellä. Vuonna 2001 Christensen otteli Galina Gumliiskan kanssa avoimeksi jääneestä WIBF-liiton mestaruudesta voittaen kaikin tuomariäänin.


title: Anita Christensen

text: Vuonna 2003 Christensen otteli Hagar Shmoulefeld Fineriä vastaan. Ottelu päättyi ratkaisemattomana koska Shmoulefeld Finer oli alaikäinen.


title: Anita Christensen

text: Vuonna 2004 Christensen voitti Ada Velezin kaikin tuomariäänin kymmeneräisessä ottelussa. Voiton myötä Christensenistä tuli WIBA ja WIBF liittojen mestari.


title: Anita Christensen

text: Vuonna 2006 Christensen kohosi WBC ja WBA liittojen mestariksi voittamalla Nadia Hokmin kaikin tuomariäänin kymmeneräisen kamppailun päätteeksi. Christensen nousi ensin WBC liiton väliaikaiseksi mestariksi mutta se muutettiin pysyväksi mestari Kwang Ok Kimin estyttyä ottelemasta.


title: Anita Christensen

text: Christensen puolusti mestaruutta viidesti kunnes kärsi kuudennessa puolustusottelussa tappion Galina Koleva Ivanovalle kaikin tuomariäänin.


title: Maastohiihto olympialaisissa

text: Maastohiihto on ollut olympiaohjelmassa ensimmäisistä talviolympialaisista lähtien, vuodesta 1924. Parhaiten menestynyt maa on Norja. Eniten mitaleita saanut hiihtäjä on norjalainen Marit Bjørgen, joka on saanut 15 mitalia. Naiset ovat osallistuneet talviolympialaisten hiihtokilpailuihin vuodesta 1952.


title: Littoisten Työväen Urheilijat

text: Littoisten Työväen Urheilijat (LTU) on vuonna 1932 perustettu Lietolainen urheiluseura. Seuran lajeja ovat hiihto, jalkapallo, lentopallo, lacrosse ja yleisurheilu. Lisäksi sillä on nais- ja veteraanijaostot. Seuralla on yli 700 jäsentä.


title: Littoisten Työväen Urheilijat

text: Littoisten Työväen Urheilijoiden edustusjoukkue pelaa jalkapalloa Kolmosessa.


title: Khares Lindoslainen

text: Khares Lindoslainen oli antiikin kreikkalainen kuvanveistäjä Rodoksen saaren Lindoksesta. Hän valmisti pronssista auringonjumala Heliosta esittävän Rodoksen kolossin, joka valmistui joko vuonna 290, 282 tai 280 eaa. Painoa kolossilla oli 20 tonnia ja korkeutta noin 30 metriä. Rodoksen kolossi tuhoutui maanjäristyksessä jo joko vuonna 227 eaa. tai 226 eaa. Kolossi lukeutui maailman seitsemän ihmeen joukkoon.


title: Khares Lindoslainen

text: Kerrotaan tarinoita, ettei Khares nähnyt kolossia valmiina, sillä hän teki itsemurhan. Mitään todisteita tarinoiden todenperäisyydelle ei ole. Erään tarinan mukaan kolossin ollessa miltei valmis, huomautettiin Kharekselle, että kolossissa oli pieni virhe rakenteessa. Tämän vuoksi Khareksen kerrotaan surmanneen itsensä. Toisen tarinan mukaan Rodoksen kaupungin johtajat päättivät, että kolossista tulisi kaksi kertaa korkeampi. Khares kaksinkertaisti palkkansa, mutta unohti, että korkeuden kaksinkertaistaminen merkitsisi sitä, että tarvittaisiin kahdeksankertaisesti rakennusmateriaaleja. Khares joutuikin tämän vuoksi vararikkoon, minkä vuoksi teki itsemurhan. Kolossin saattoi valmiiksi Khareksen oppilas.


title: Khares Lindoslainen

text: Khares oli myös mukana puolustamassa Rodoksen kaupunkia. Khares oli kuvanveistäjä Lysippoksen oppilas.


title: Goecken

text: Goecken on aavekaupunki Alamedan piirikunnassa Kaliforniassa. Se sijaitsee pohjoiseen Greenvillestä. Kaupunki on nimetty alueella asuneen karjankasvattaja Herman Bernard Goeckenin mukaan.


title: Monte Vista (Kalifornia)

text: Monte Vista on aavekaupunki Alamedan piirikunnassa Kaliforniassa. Se sijaitsee noin neljän kilometrin päässä piirikunnan pääkaupungista, Oaklandista. Monte Vistassa toimi postitoimisto vuosina 1865–1868.


title: Vaasan Palloseuran kausi 2010

text: Veikkausliigakauden 2010 avausottelu VPS - JJK jouduttiin siirtämään Vaasan huonojen kenttäolosuhteiden vuoksi sunnuntailta 18.4.2010 arkiotteluksi keskiviikkona 28.4.2010.


title: Vaasan Palloseuran kausi 2010

text: Palloliiton kenttämääräysten mukaan veikkausliigalisenssin ehtona on, että lisenssin haltija pystyy osoittamaan kentän pelikelpoisuuden koko sarjakauden ajalta.


title: Vaasan Palloseuran kausi 2010

text: VPS aloitti Liigacupin loukkaantumissuman keskellä. Jyväskylään seura lähti mukanaan kolme vaihtomiestä, joista Kim Böling ei ollut kunnolla pelikuntoinen. Henri Sillanpään lähdettyä Ruotsiin juuri ennen ensimmäistä cup-ottelua oli maalille tarjolla ainoastaan kakkosvahdiksi tarkoitettu Brian Pope, joka liittyi loukkaantuneiden joukkoon jo ottelun alkupuolella. Koska hänelle ei ollut vaihtomiestä, pelasi hän silti pelin loppuun. Tämä kuitenkin kostautui. Mies ei päässyt pelin jälkeen bussiin sisälle omin avuin, vaan joutui lähtemään suoraan sairaalaan. Lisäksi Eetu Kaipio loukkaantui lähes heti kentälle päästyään, joten VPS joutui pelaamaan loput pelistä vajaalla kentällisellä. Vaasaan joukkue palasi niskassaan suurinumeroinen tappio JJK:lle.


title: Vaasan Palloseuran kausi 2010

text: Seuraavassa ottelussa loukkaantumistilanne oli Palloseuran kannalta huomattavasti valoisampi. Brian Popen ollessa sivussa, maalinsuuta vartioi uusi hankinta, Rovaniemen Palloseurasta saapunut Kwon. Myös vaihtopenkki oli edellistä peliä täydempi, joskin hiukan junioripainotteinen. VPS esitti pirteämpiä otteita kaataen kuopiolaisen kaimaseuransa Botniahallissa 3–0. Seuraavana vuorossa ollut Tampere United sai niin ikään lähteä Botniahallilta ilman pisteitä. Palloseuran keskikentällä pelannut Jyri Hietaharju pommitti kaukaa tolpan juureen ottelun ainoan maalin.


title: Vaasan Palloseuran kausi 2010

text: Tasapeli Jaroa vastaan sekä tappio Valkeakosken vierasmatkalta vaaransivat kuitenkin VPS:n jatkoonpääsyn omasta lohkostaan. Kahdesta jatkopaikasta Palloseuran kanssa taisteli kolme muutakin joukkuetta. Voittamalla viimeisessä alkulohkopelissään AC Oulun VPS kuitenkin varmisti jatkoonpääsynsä vähintään keskinäisten otteluiden tulosten turvin.


title: Vaasan Palloseuran kausi 2010

text: Puolivälierässä vastaan asettui Botniahallin viereisellä tekonurmella Turkulainen FC Inter. Puoliajalle joukkueet lähtivät 1–1 -tilanteessa, mutta vierailijoiden Kennedy Nwanganga ratkaisi ottelun 72. minuutilla tekemällään maalilla tiputtaen Palloseuran kilpailusta.


title: Vaasan Palloseuran kausi 2010

text: Alkusarja


title: Vaasan Palloseuran kausi 2010

text:
Puolivälierät
Otteluohjelmasta poiketen VPS aloitti kautensa IFK Mariehamnin vieraana, koska Vaasan kaupungin mielestä 18. huhtikuuta suunnitellun ottelun pelaaminen olisi aiheuttanut Hietalahden stadionin nurmelle liikaa vahinkoa ja oli sillä perusteella asettanut kentän käyttökieltoon. Ottelusiirron vuoksi Palloseura aloitti kautensa tiiviillä neljän ottelun putkella, joka alkoi Suomen Cupin pelillä. Ensimmäisestä liigaottelustaan VPS haki selkeän voiton, mutta kaksi seuraavaa peliä kotikentällä eivät enää sujuneet yhtä hyvin. Sekä JJK että HJK veivät mukanaan täyden pistepotin Hietalahdesta.


title: Vaasan Palloseuran kausi 2010

text: Suomen Cup alkoi Palloseuran kannalta harvinaisen kovalla vastuksella, sillä vastustajaksi arvottiin toinen veikkausliigajoukkue, AC Oulu. VPS hallitsi ottelua tunnin, minkä jälkeen oli vieraiden vuoro pyörittää peliä. Oululaisten kiri ei kuitenkaan riittänyt, joten Palloseura jatkoi seuraavalle kierrokselle 3–1 voitolla. Seuraavaksi vastaan asettui joukkueen edellisellä kaudella cupista tiputtanut FC Jazz-j.


title: Vaasan Palloseuran kausi 2010

text: 4. kierros


title: Vaasan Palloseuran kausi 2010

text: 5. kierros


title: Vaasan Palloseuran kausi 2010

text: 6. kierros


title: Vaasan Palloseuran kausi 2010

text:
7. kierros
"Tilanne 5. toukokuuta 2010"


title: Komedia meistä ihmisistä

text: Komedia meistä ihmisistä ("You Can't Take It With You") on Frank Capran ohjaama ja tuottama yhdysvaltalainen screwball-komediaelokuva vuodelta 1938. Elokuva perustuu Moss Hartin ja George Kaufmanin Pulitzer-palkinnon voittaneeseen näytelmään.


title: Komedia meistä ihmisistä

text: Frank Capra sai elokuvasta Oscar-palkinnot parhaasta elokuvasta (tuottajana) ja ohjauksesta.


title: Komedia meistä ihmisistä

text: Alice Sycamore ja Tony Kirby ovat rakastuneet toisiinsa. Sycamoren perhe on vapaamielinen ja hieman omituinen, Kirbyt taas hyvin vakavia ja aristokraattisia. Perheiden yhteinen illallinen muodostuu katastrofiksi.


title: Komedia meistä ihmisistä

text: Voitetut Oscar-palkinnot:


title: Komedia meistä ihmisistä

text: Oscar-ehdokkuudet


title: Walter Frey

text: Walter Frey (26. tammikuuta 1898, Basel, Sveitsi – 27. elokuuta 1985, Zürich, Sveitsi) oli sveitsiläinen pianisti ja pianonsoitonopettaja. Hänen veljensä oli pianisti ja säveltäjä Emil Frey. Walter Frey opiskeli pianonsoittoa Zürichin konservatoriossa opettajinaan Volkmar Andreae ja Friedrich Niggli (1906–1913) sekä Frankfurt am Mainissa Willy Rehberg (1913–1916). Vuodesta 1917 lähtien Frey teki laajoja konserttimatkoja, joilla soitti erityisesti modernia musiikkia. Hän soitti muun muassa Paul Hindemithin, Egon Welleszin, Ernst Tochin ja monen sveitsiläisen säveltäjän teoksia. Vuonna 1927 hän soitti Stefi Geyerin kanssa ensiesityksen Alban Bergin kamarikonsertosta Berliinissä. Vanhempana hän soitti pääasiassa Johann Sebastian Bachin musiikkia. Solistin uransa ohessa Frey opetti Zürichin konservatoriossa, jossa hän toimi pianoluokan johtajana 1925–1958. Hän julkaisi yhdessä Willi Schuh'n kanssa 1937 teoksen "Klaviermusik aus der Zeit der Klassik und Romantik".


title: LTU

text: LTU voi tarkoittaa seuraavia asioita:


title: Below the Belt

text: Below the Belt on kanadalaisen rock-yhtye "Danko Jonesin" studioalbumi. Se julkaistiin 11. toukokuuta 2010.


title: Prebenda

text: Prebenda (, tarjottava) on kirkollisen viran haltijalle tai kirkollisen oppilaitoksen tai muun laitoksen virkamiehelle luovutettu palkkaetu, joka saadaan jonkin seurakunnan tai maatilan tuottamasta tulosta. Alkuaan prebenda oli katolisen kirkon pappien ja munkkien yhteisellä aterialla nauttima ruoka ja juomat. Keskiajan Ruotsissa tuomiokapitulien jäsenillä oli yleisesti prebendaseurakuntia. Suomessa niitä kuului joihinkin tuomiokapitulien ja yliopiston virkoihin vuoteen 1870 saakka. Ruotsissa viimeiset prebendat lakkautettiin 1910, paitsi Visbyn piispan prebenda, joka jatkui vuoteen 1986.


title: Prebenda

text: Prebendatiloja jäi Suomessa uskonpuhdistuksen jälkeen kirkon, yliopiston ja joidenkin laitosten hallintaan. Kun vuonna 1723 säädettiin papiston erioikeuksista, heille vakuutettiin järjestelmän jatkuvan. Myöhemmin prebendatiloja siirtyi kruunun hallintaan sen antaessa korvaukseksi muita tuloja. Näistä tiloista on käytetty myös nimitystä anneksitila.


title: Tobias Hegewald

text: Tobias Hegewald (s. 3. elokuuta 1989 Neuwied) on saksalainen autourheilija. Hän ajoi kaudella 2009 Formula 2 -luokassa voittaen kaksi kilpailua. Hegewald on aiemmin kilpaillut Formula BMW-, Formula Renault- ja Formula Palmer Audi -sarjoissa.


title: Tobias Hegewald

text: Kaudeksi 2010 hän siirtyi uuteen GP3-sarjaan ajaen Mücke Motorsport -tiimissä yhdessä Nigel Melkerin ja Renger van der Zanden kanssa. Hän otti kauden aikana vaivaiset 6 pistettä ja sijoittui loppupisteissä sijalle 22. Kaudella 2011 Hegewald palaa takaisin Formula 2 -sarjaan.


title: Arvioverotus

text: Arvioverotus on verottajan käyttämä menettely verovelvollisen tulon ja varallisuuden määräämiseksi silloin, kun veroilmoitusta ei ole annettu, se on puutteellinen tai sitä ei muuten voida käyttää verotuksen perusteena. Arvioverotusta käytetään myös silloin, kun verovelvollisen ilmoittama tulo on paljon vähäisempi verrattuna muiden samalla alalla toimivien verovelvollisten tuloon nähden. Tällöin on syytä epäillä verovelvollisen salaavan tulojaan. Arvion mukaan verotetaan, jos valmisteveroa koskevaa veroilmoitusta ei ole annettu tai se ei oikaistunakaan kelpaa verotuksen pohjaksi. Samoin toimitaan, jos veroviranomaisen tekemässä valmisteveroon liittyvässä tarkastuksessa havaitaan vajausta. Lisäksi arviointia käytetään perintö- ja lahjaveron määräämisessä, jos perukirjaa tai veroilmoitusta ei ole annettu tai sitä ei voi hyväksyä verotuksen perusteeksi.


title: AMD Accelerated Processing Unit

text: AMD Accelerated Processing Unit (APU, aiemmin AMD Fusion) on AMD:n mikroprosessorien tuotelinja, jossa suoritin ja grafiikkaprosessori ovat integroituna samalle mikropiirille.


title: AMD Accelerated Processing Unit

text: Ensimmäiset julkaistut mallit olivat E-sarja (koodinimi Zacate), joka kuluttaa 18 W ja toimii 1,5 tai 1,6 GHz kellotaajuudella ja C-sarja (Ontario), joka kuluttaa 9 W 1,0 tai 1,2 GHz malleina.


title: AMD Accelerated Processing Unit

text: APU-sarjan suorittimet on tarkoitettu kannettaviin ja edullisempiin pöytäkoneisiin.


title: AMD Accelerated Processing Unit

text: Intelin vastaava suoritinsarja on nimeltään Intel HD Graphics. Eri valmistajien malleja kutsutaan yhteisellä termillä


title: AMD Accelerated Processing Unit

text: AMD:n APU-malleja käytetään mm. PlayStation 4 ja Xbox One konsoleissa.


title: AMD Accelerated Processing Unit

text: PlayStation 4 konsoli käyttää AMD:n HSA-arkkitehtuuri () rakennetta, jossa CPU ja GPU voivat käyttää samaa muistiväylää ja muistia vähentäen muistien välisiä siirtoja.


title: Hällefors–Fredriksbergs Järnvägar

text: Hällefors–Fredriksbergs Järnvägar (HFJ) oli ruotsalainen rautatieyhtiö. Yhtiön rataverkon muodostivat kapearaiteiset rataosat Hällefors–Gäddsjön–Gravendal–Neva, Gäddsjön–Sikfors sekä Gravendal–Hörken. Rautatien raideleveys oli 802 mm.


title: Hällefors–Fredriksbergs Järnvägar

text: Vuonna 1874 aloitettiin kapearaiteisen Sävsnäs Järnvägin rakentaminen Hörkenin ja Fredriksbergin välille. Rautatielle tuli yhdysliikenneasema Hörkeniin Bergslagsbanan-radalle. Rautatien raideleveydeksi tuli 802 mm, suurimmaksi nousuksi 25 promillea (25 metriä kilometrillä) ja pienimmäksi kaarresäteeksi 148 metriä. Rautatieyhtiö hankki omistukseensa vanhemman teollisuusrautatien ja rakensi myös radan Fredriksbergistä Tyforsin ruukin kautta Nevan asemalle Inlandsbanan-radan varteen.


title: Hällefors–Fredriksbergs Järnvägar

text: Vuonna 1931 avattiin liikenteelle rataosuus Gravendalista Hälleforsiin Hälleforsin ruukille, ja yhtiön nimeksi vaihdettiin Hällefors–Fredriksbergs Järnvägar. Hälleforsin radan valmistuttua Gravendalin ja Hörkenin välisen osuuden liikenne väheni, ja se lakkautettiin 1940.


title: Hällefors–Fredriksbergs Järnvägar

text: HFJ oli alusta saakka pääasiassa tavaraliikennettä palveleva rautatieyhtiö, eikä henkilöliikenne ollut milloinkaan laajaa. Vuonna 1954 rautatieyhtiö lakkautti kaiken julkisen liikenteen ja palveli jatkossa ainoastaan omistajansa Hällefors Bruk AB:n kuljetuksia. Nevaan johtava rataosuus lakkautettiin vuodenvaihteessa 1963–64, ja rataosan liikenne ohjattiin Hälleforsiin.


title: Hällefors–Fredriksbergs Järnvägar

text: Rautatie lakkautettiin 1970, jonka jälkeen se purettiin. Ratalinja on muutettu osin kävely- ja pyöräilyreiteiksi.


title: Krasnovišerskin piiri

text: Krasnovišerskin piiri () on kunnallinen itsehallintoalue Permin aluepiirissä Venäjällä. Vuonna 1941 perustetun piirin pinta-ala on 15 375 neliökilometriä. Asukkaita on 26 100 henkeä (vuonna 2009).


title: Krasnovišerskin piiri

text: Krasnovišerskin piiri sijaitsee Permin aluepiirin koillisosassa. Pohjoisessa se rajoittuu Komin tasavaltaan, idässä Sverdlovskin alueeseen, etelässä Aleksandrovskin ja Solikamskin sekä lännessä Tšerdynin piireihin. Pinta-alasta 87 % on metsää. Hyötykaivannaisia ovat öljy ja kaasu, timantit, kulta, marmori ja savi. Seudulla sijaitsee Višeran luonnonpuisto. Suurin joki on Višera. Idässä kohoaa Ural-vuoristo.


title: Krasnovišerskin piiri

text: Piiriin kuuluu Krasnovišerskin kaupunki sekä 5 maalaiskuntaa: Mutiha, Ust-Jazva, Vaja, Verh-Jazva ja Višerogorsk. Hallinnollinen keskus on Krasnovišersk. Asutuskeskuksia on yhteensä 52.


title: Krasnovišerskin piiri

text: Vuoden 2002 väestönlaskennan mukaan piirin asukkaista 89,7 % on venäläisiä ja 2,5 % komeja. Seudulla asuu Jazvan komeiksi kutsuttu komiryhmä. Kaupunkiväestön osuus on 66,3 %.


title: Krasnovišerskin piiri

text: Piirin kautta kulkee Solikamskin, Tšerdynin ja Krasnovišerskin välinen maantie. Talous perustuu puunhankintaan ja -jalostukseen sekä kaivostoimintaan (öljy, kulta, timantit). Lisäksi on elintarviketeollisuutta.


title: Krasnovišerskin piiri

text: Piirissä toimii lasten musiikkikoulu, ammattikoulu, kirjastolaitos sekä kulttuuri- ja vapaa-ajankeskuksia. Paikallislehtenä ilmestyy "Krasnaja Višera" (”Punainen Višera”).


title: Krasnovišerskin piiri

text: Seudulla on useita arkeologisia muistomerkkejä. Nähtävyyksiin kuuluu taidegalleria ja kotiseutumuseo.


title: Fredy Guarín

text: Fredy Alejandro Guarín Vásquez (s. 30. kesäkuuta 1986 Puerto Boyacá, Kolumbia) on kolumbialainen jalkapalloilija. Hän edustaa kiinalaista Shanghai Shenhuaa ja on pelipaikaltaan keskikenttäpelaaja.


title: Fredy Guarín

text: Guarín siirtyi Envigadon juniorijoukkueesta edustusjoukkueeseen vuonna 2004, jossa hän pelasi vuoteen 2007 asti. Kauden 2005–2006 hän pelasi lainalla argentiinalaisessa Boca Juniorsissa. Kauden jälkeen argentiinalaisseura olisi halunnut tehdä siirrosta pysyvän, mutta Guarín päätti siirtyä lainalle ranskalaiseen Saint-Étienneen.


title: Fredy Guarín

text: Hän teki ensiesiintymisensä Saint-Étiennessä ystävyysottelussa Espanyolia vastaan, jossa hän teki kaksi maalia. Ranskan pääsarjassa hän pelasi ensimmäisen ottelunsa 14. lokakuuta 2006 Lyonia vastaan. Ensimmäinen maali sarjassa syntyi ottelussa Troyesia vastaan.


title: Fredy Guarín

text: 10. heinäkuuta 2008 Guarín siirtyi nelivuotisella sopimuksella Portoon, jossa osana kauppaa Paulo Machado matkasi ranskalaisseuraan.


title: Fredy Guarín

text: 31. tammikuuta 2012 Guarín siirtyi 1,5 miljoonan euron korvauksella loppukauden kestävällä lainasopimuksella italialaiseen Internazionaleen. Milanolaisseuralla on kauden päätteeksi mahdollisuus lunastaa pelaajaoikeudet itselleen 13,5 miljoonalla eurolla.


title: Fredy Guarín

text: 17. toukokuuta 2012 Internazionale ilmoitti käyttäneensä osto-optionsa Guarínista, josta se joutui maksamaan 11 miljoonan euron siirtokorvauksen.


title: Fredy Guarín

text: Guarín teki ensiesiintymisensä Kolumbian maajoukkueessa 24. toukokuuta 2006 pelatussa ystävyysottelussa Ecuadoria vastaan.


title: Fast & Furious 5

text: Fast & Furious 5 (tunnetaan myös nimellä "Fast & Furious 5: Keikka Riossa") () on "Hurjapäät"-elokuvasarjan viides osa. Elokuvan ensi-ilta Yhdysvalloissa oli 29. huhtikuuta 2011 ja Suomessa 4. toukokuuta 2011.


title: Fast & Furious 5

text:
Kun Brian O’Conner (Paul Walker) ja Mia Toretto (Jordana Brewster) ovat vapauttaneet Dominic Toretton (Vin Diesel) vankeja vievästä bussista, heidät etsintäkuulutetaan koko maassa ja päätävät paeta Rioon, Brasiliaan. Siellä Brian ja Mia törmäävät vanhaan ystäväänsä Vinceen. Vince kertoo hyvästä keikasta, jossa olisi määrä varastaa autoja junavaunusta. Toretto saapuu ja keikka voi alkaa. Kesken ryöstön syntyy kähinää ja paikalle ryntää kolme agenttia, jotka saavat surmansa. Tämän vuoksi agentti Hobbs (Dwayne Johnson) alkaa selvittää juttua ja näin alkaa tämän vuoden toimintatäytteisin takaa-ajo. Junaryöstön jälkeen Dom ja Brian löytävät varastetusta autosta sirun, joka oli keikan todellinen syy. Brian syyttää Vincen tienneen siitä koko ajan ja tästä syystä Dom käskee Vincen pois. Pian he päättävät uhkailla Rion mahtavinta miestä ja ryöstää hänen rahansa.
Nyt-liitteessä kolme kriitikkoa antoi elokuvalle tähtiä keskiarvona 1,7.


title: Kerisalo

text: Kerisalo on kylä Joroisten kunnassa Etelä-Savossa. Kylä sijaitsee lähellä Haukiveden rantaa Joroisten keskustaajamasta kaakkoon Rantasalmen rajalla. Kylän kautta kulkee Huutokoski–Parikkala-rata, joka vuodesta 1988 on palvellut vain tavaraliikennettä. Aiemmin rataosuudella on ollut kylässä Kerisalon pysäkki.


title: Taikatossut 2

text: Taikatossut 2: Streetball () on yhdysvaltalainen elokuva. Se on epäsuora jatko-osa elokuvalle "Taikatossut". Elokuva julkaistiin suoraan videolle 6. kesäkuuta 2006.


title: Attávyros (kunnallisyksikkö)

text: Attávyros (; virallisesti Δημοτική Ενότητα Αταβύρου, "Dimotikí Enótita Atavýrou") on yksi Ródoksen kunnan kunnallisyksiköistä ja entinen itsenäinen Kreikan kunta. Se sijaitsee Ródoksen saarella, Ródoksen alueyksikössä Etelä-Egean saarten alueella. Kunnallisyksikön väkiluku on 2 433 (vuonna 2011).


title: Attávyros (kunnallisyksikkö)

text: Attávyroksen kunnallisyksikkö käsittää Ródoksen länsiosan. Se on saanut nimensä sen alueella sijaitsevasta Attávyros-vuoresta. Attávyros oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ródoksen kuntaan yhdessä Afántoun, Archángeloksen, Ialysóksen, Kallithéan, Kámeiroksen, Líndoksen, Nótia Ródoksen ja Petaloúdeen kanssa.


title: Attávyros (kunnallisyksikkö)

text: Attávyroksen kunnallisyksikkö muodostuu seuraavista kyläyhdyskunnista ja asutuksista:


title: Talvikit

text: Talvikit ("Pyrola") ovat kanervakasvien heimoon kuuluva kasvisuku. Talvikit ovat ainavihantia, monivuotisia ruohovartisia tai varpumaisia kasveja., Aikaisemmin niiden on katsottu muodostavan oman heimonsa, talvikkikasvit, mutta nykyisin ne luetaan kanervakasveihin kuuluvaksi. Talvikkeja kasvaa pääasiassa pohjoisella lauhkealla ja arktisella vyöhykkeellä. Talvikkien sukuun kuuluu noin 35 lajia.


title: Talvikit

text: Talvikit ovat pienehköjä kasveja. Niiden lehdet ovat pitkänpyöreitä tai soikeita ja ne muodostavat ruusukkeen. Niiden kukat ovat pystysuorassa kukkavarressa muodostaen terttumaisia kukintoja, ja ne ovat tavallisimmin valkoiset tai vaaleanpunaiset. Niiden erityinen tuntomerkki on kukkien kaareva, pientä kelloa muistuttava muoto, johon liittyy, että heteet työntyvät terälehtien välistä esiin.


title: Talvikit

text: Talvikkeja kasvaa laajalti Euroopan, Aasian ja Pohjois-Amerikan lauhkeilla ja arktisilla alueilla. Pohjois-Amerikan länsiosan vuoristoissa ne ovat levinneet etelään Kaliforniaan saakka. Niitä kasvaa myös Uudessa-Englannissa, mutta sinne ne ovat mahdollisesti levinneet eurooppalaisten siirtolaisten mukana.


title: Talvikit

text: Suomessa kasvavista talvikkilajeista yleisimpiä ovat isotalvikki, pikkutalvikki ja keltatalvikki.


title: Talvikit

text: Muiden kanervakasvien tavoin talvikit ovat hyönteispölytteisiä kasveja, ja niitä pölyttävät erityisesti kärpäset. Niiden jokseenkin suuren ja mutkikkaan hetiön kehittymiseen on todennäköisesti vaikuttanut se, että täten siitepölyä kuljettavat pienet hyönteiset voivat siihen helposti laskeutua.


title: Talvikit

text: Talvikit kukkivat kesällä. Niiden hedelmät ovat vihertäviä ja ulkonäöltään jokseenkin vaatimattomia kotahedelmiä, jotka kypsyvät syksyllä. Siemeniä kehittyy paljon, joa ne ovat hyvin pieniä. Aikaisemmin on talvikkeihin kuuluviksi luettu myös nuokkutalvikki ("Orthilia secunda") ja tähtitalvikki ("Moneses uniflora"), mutta nykyisin niiden katsotaan kuuluvan toisiin, joskin läheisiin sukuihin.


title: Talvikit

text: Talvikkeja kasvaa etupäässä varjoisissa metsissä. Monet niistä esiintyvät vain suppealla alueella, mutta varsinkin pohjoisimmilla esiintymisalueillaan ne voivat olla hyvinkin yleisiä.


title: Talvikit

text: Talvikeista on myös muotoja, joilta puuttuu lehtivihreä ja usein lehdetkin, tai jos lehtiä on, ne ovat kapeita ja punertavia. Tällaiset muodot ovat toisenvaraisia, lois- tai marraskasveja, ja ne tulevat toimeen sienijuurensa ansiosta. Talvikit voivat olla myös puolimarraskasveja.


title: Talvikit

text: Talvikit kuuluvat niihin harvoihin kasviryhmiin, jotka voivat esiintyä sekä yhteyttävinä että toisenvaraisina. Tämän erilaistumisen syitä ei tunneta, ja jos siitä saadaan lisää tietoa, saadaan mahdollisesti selkoa myös siitä, miten muut metsissä kasvavat ei-yhteyttävät kasvit ovat kehittyneet.


title: Oski the Bear

text: Oski (koko nimeltään Oski the Bear, ) on Kalifornian yliopiston maskotti. Se teki ensiesiintymisensä vuonna 1941. Oskina esiintyvät henkilöt päättää Oski-komitea. Toisinaan Oskin esittäjinä voi tilanteen vaatiessa olla vuoron perään useita komitean jäseniä. On tavallista, että Oskin esittäjä ei paljasta ulkopuolisille toimintaansa tehtävässä. Maskotti on saanut nimensä yliopiston kannustushuutona käytettävän Oski-huudon () mukaan.


Ürümqi Diwopun kansainvälinen lentoasema (, ) on lentoasema Ürümqin kaupungin tuntumassa Kiinassa. Lentoasema palvelee 14 lentoyhtiötä ja toimii Euroopan ja Aasian välisten lentojen varalaskupaikkana. Lentoasemalla on yksi kiitotie, joka betonipäällysteinen, 3 600 metriä pitkä ja 45 metriä leveä. Kiitotielle on mahdollista laskeutua mittarilentolaitteilla.


Ürümqi Diwopun kansainvälinen lentoasema valmistui vuonna 1973 ja se sijaitsee 648 metrin korkeudessa merenpinnasta. Lentoaseman kautta kulki vuonna 2002 1 673 400 matkustajaa, ja 18 506 463 matkustajaa vuonna 2015.


title: Orlando Canizales

text: Orlando Canizales (s. 26. marraskuuta 1965) on amerikkalainen entinen ammattilaisnyrkkeilijä Teksasin Laredosta. Hän piti kuuden vuoden ajan hallussaan IBF-ammattilaisliiton kääpiösarjan maailmanmestaruutta.


title: Orlando Canizales

text: Canizales aloitti ammattilaisuransa elokuussa 1984. Vuonna 1986 hän otteli kärpässarjan Pohjois-Amerikan mestaruudesta olympiaedustaja Paul Gonzalesia vastaan ja kärsi tappion kaikin tuomariäänin. Seuraavana vuonna hän voitti kyseisen tittelin neljännen erän tyrmäyksellä Armando Velascoa vastaan. 1988 hän voitti Yhdysvaltain kärpässarjan mestaruuden lyötyään Louis Curtisin keskeytyskuntoon jo toisessa erässä.


title: Orlando Canizales

text: Heinäkuussa 1988 Canizales vaihtoi painoluokkaa kääpiösarjaan ja pääsi iskemään IBF-ammattilaisliiton maailmanmestaruudesta Kelvin Seabrooksia vastaan. Canizales voitti 15-eräiseksi kaavaillun ottelun teknisellä tyrmäyksellä viimeisessä erässä. Hän puolusti maailmanmestaruuttaan voitokkaasti 16 kertaa vuosina 1988–1994.


title: Orlando Canizales

text: Canizalesille alkoi tuottaa vaikeuksia pudottaa painoaan kääpiösarjaan (53,5 kg), ja vuonna 1994 hän päättikin luopua mestaruusvyöstään ja nousta painoluokkaa ylöspäin ylempään kääpiösarjaan (55,3 kg). Tammikuussa 1995 hän haastoi Wilfredo Vazquezin WBA-ammattilaisliiton mestaruusottelussa, mutta kärsi tappion hajaäänituomiolla. Myöhemmin samana vuonna hän voitti pienen IBC-liiton mestaruuden John Lewus -nimistä nyrkkeilijää vastaan ja puolusti titteliään kahdesti, kunnes maaliskuussa 1996 kärsi tappion sittemmin suursaavutuksiin yltäneelle Junior Jonesille hajaäänituomiolla.


title: Orlando Canizales

text: 1996 Canizales nousi vielä höyhensarjaan, missä hän kohtasi marraskuussa aiemman IBF-liiton haastajansa Sergio Reyesin pienen IBA-liiton mestaruusottelussa ja vei voiton kymmenennen erän teknisellä tyrmäyksellä. 1997 Canizales voitti vielä enemmistötuomiolla Edwin Santanan IBA:n mestaruusottelussa. Hän jatkoi uraansa aina vuoteen 1999 saakka kärsittyään tappion tulevalle maailmanmestarille Frank Toledolle.


title: Orlando Canizales

text:
Vuonna 2003 Canizales valmistui maisteriksi Texas A&M International University -yliopistosta sosiologian alalta. Hänen vanhempi veljensä Gaby Canizales oli myös aikoinaan maailmanmestari kääpiösarjassa.
Vuonna 2009 Canizales valittiin nyrkkeilyn hall of fameen.


title: Zouk

text: Zouk on musiikkityyli, joka on syntynyt 1980-luvun alussa Amerikassa sijaitsevilla Ranskan hallintoalueilla, tarkemmin Guadeloupessa, Guyanassa ja Martiniquella. Euroopassa zoukin ovat tehneet tunnetuksi yhtyeet Kassav (Kassav’) ja Zouk Machine.


title: Zouk

text: Zouk on Pieniltä Antilleilta (Guadeloupesta ja Martiniquelta) peräisin oleva hyvin rytmikäs musiikki- ja tanssityyli, joka on syntynyt 1980-luvulla. Tunnetun martiniquelaisen perkussionistin Henri Guédonin mukaan kuitenkin 1960-luvulla sanalla zouk viitattiin suosittuihin tanssipaikkoihin. Kolumnisti Michel Thimon on samaa mieltä; hänen mukaansa termi zouk tarkoitti alun perin tietynlaista hieman epätavallista tanssisalia, johon kokoonnuttiin lauantaisin tanssimaan aistillista tanssia, lafoukaa, suosittujen orkesterien tahtiin.


title: Zouk

text: Toisten mukaan sanan alkuperä on kauempana historiassa; heidän mukaansa zouk on lyhyempi muoto sanasta mazouk, joka tarkoittaa kreolilaista masurkkaa. On myös mahdollista, että zouk tulee kongon sanasta zoka, joka tarkoittaa vartalon liikettä. Sanan zouk etymologinen alkuperä on kuitenkin edelleen epäselvä.


title: Zouk

text: Zouk-musiikin loi -niminen yhtye 1980-luvun alussa. Kassav perustettiin vuonna 1979, kun Les Vikings de la Guadeloupe -nimisessä tanssiorkesterissa soittanut muusikko Pierre-Édouard Décimus päätti yhdessä toisen antillilaisen muusikon Freddy Marshallin kanssa uudistaa siihen asti soittamaansa musiikkia. Suositusta karnevaalimusiikista pitävä Décimus halusi etsiä siihen uusia tekniikoita modernista musiikista. Décimus ja Marshall ottivat yhtyeeseen mukaan studiokitaristi Jacob Desvarieux’n, Pierre-Édouardin veljen, basisti Georges Décimuksen sekä muita kabareemuusikoita. Näin Kassav alkoi vähitellen muodostua.


title: Zouk

text: Kassav alkoi työstää ensimmäistä albumiaan marraskuussa 1979, ja vuoden 1980 alussa ilmestyi Kassavin ensimmäinen albumi "Love and Ka Dance". Näin syntyi uusi musiikkityyli, zouk. Uusi äänimailma varsinkin bassossa, koskettimilla ja vaskipuhaltimissa, toi musiikkiin moderniutta ja etenkin iloisuutta. Lyhyesti sanottuna musiikki oli elävää ja tanssittavaa. Kassav alkoi perustamisestaan lähtien toimia zoukin edelläkävijänä.


title: Zouk

text: Zoukin alkuperä on beguine-musiikissa tai guadeloupelaisen karnevaalin, mas a sinjanin, rytmeissä. Zoukissa käytetään funkista tutuksi tullutta syntetisaattoria, rock- ja soukous-kitaroita, salsamusiikin vaskipuhaltimia, ja siinä voi kuulla vaikutteita myös haitilaisesta kompa-musiikista. Zoukia tanssitaan pareittain, ja tanssipartnerit ovat hyvin lähellä toisiaan. Mies pitää naista vyötäröltä kiinni, ja nainen kietoo käsivartensa miehen kaulan ympärille.


title: Zouk

text: Myöhemmin syntyi zoukia hitaampi musiikkityyli zouk love.


title: Zouk

text: Zouk love on yksi zoukin alalajeista. Sen tunnusmerkki on zoukia hitaampi, pehmeämpi ja aistillisempi rytmi. Suurin osa zouk love -kappaleista on rakkauslauluja. Zouk lovea tanssitaan parin kanssa hyvin lähekkäin ja intohimoisesti.


title: Zouk

text: Patrick Saint-Eloi on kiistattomasti zouk loven tärkein edelläkävijä Ranskan Antilleilta. Hän kirjoitti ensimmäiset suositut zouk love -kappaleet ja lauloi duettona Jocelyne Béroardin kanssa kappaleen ”Pa bizwen palé”, joka on yksi ensimmäisistä zouk love -hiteistä. Monia hittejä julkaissut Jean-Philippe Marthély on toinen tärkeä zouk love -musiikin pioneeri. Ranskassa zouk loven teki tunnetuksi Jocelyne Béroard hitillään ”Kolé Séré”. Zouk love on yhä suosituin zouk-tyyli Antilleilla.


title: Zouk

text: Zoukin alalaji zouk béton on zouk lovesta poiketen erittäin rytmikäs. Kreoliksi sitä kuvataan sanoilla Vréyé Monté, joka tarkoittaa paljon liikkuvaa. Samanlaista rytmikkyyttä voi kuulla karnevaalilauluissa. Zouk bétonia tanssitaan yleensä ilman paria. Kassav teki tästä musiikkityylistä tunnetun 1980-luvulla. Nykyään zouk love on paljon suositumpaa kuin zouk béton.


title: Zouk

text: Zouk R&B on zoukin muoto, joka on saanut paljon vaikutteita amerikkalaisesta rhythm and blues -musiikista. Tämä tyyli on zouk loven ja R&B:n sekoitus. Suuntaus on syntynyt Pariisissa, ja se on suosittua Ranskassa. Sen tunnettuja edustajia ovat muun muassa Slaï ja Thierry Cham. Zouk R&B:n tai niin kutsutun amerikkalaistuneen zoukin tärkein uranuurtaja on kuitenkin useita hittejä julkaissut Jean-Michel Rotin. Joidenkin puristien mielestä tätä zoukin suuntausta pitäisi nimityksen Zouk R&B sijaan kutsua nimellä Zouk Nouvelle Génération, ”uuden sukupolven zouk”.


title: Zouk

text: Afrikkalainen musiikki on vaikuttanut merkittävästi zoukiin. Vaikutus näkyi Antilleilla 1960-luvulla toimineessa orkesterissa Ryco Jazz, jonka jäsenet olivat afrikkalaisia. Yhtyeen musiikilliset esikuvat, zairelainen rumba ja muut urbaanit rytmit, olivat pohjana myös muille myöhemmin syntyneille antillilaisille yhtyeille. Ryco Jazz oli kuitenkin pikemminkin jazz-orkesteri kuin perinteinen varieteeorkesteri.


title: Zouk

text: Zouk kehittyi hitaasti, aluksi rytmien ja melodioiden yksinkertaistumisella, minkä jälkeen musiikkiin lisättiin uusia rytmisiä, melodisia ja instrumentaalisia elementtejä. Tämä kehitys huipentui Kassavin viimeisimmässä tuotannossa kuultavaan hienostuneeseen orkesterin käyttöön. Ympyrä on sulkeutunut, sillä Kassavin menestys 1990-luvulla on vuorostaan vaikuttanut joidenkin Afrikan maiden populaarimusiikkiin.


title: Zouk

text: Soulzoukia ei esiinny zoukin kotiseuduilla Antilleilla vaan ainoastaan Brasiliassa. Soulzouk tai freestyle zouk, joka on luotu 2000-luvun alkupuolella, on uusi brasilialainen tapa tanssia zoukia. Uusi tyyli eroaa perinteisestä zoukista tanssijan uudessa tavassa seurata musiikkia. Tämä uusi tanssityyli perustuu rytmin lisäksi laulun melodiaan, minkä vuoksi sitä voidaan tanssia zoukin lisäksi monien muiden musiikkityylien, kuten rapin tai R&B:n, tahtiin. Mies vie naista käsiensä ja käsivarsiensa lisäksi myös jalkojensa, hartioidensa ja päänsä avulla.


title: Mitsubishi Galant

text:
Mitsubishi Galant on Mitsubishin valmistama ylemmän keskiluokan automalli. Autoa valmistettiin vuosina 1969-2012. Auton nimi on peräisin ranskalaisesta sanasta Galant, joka tarkoittaa ritaria. Alkutuotanto perustui vain Japanin tehtaille, mutta kasaus siirtyi vuonna 1994 Yhdysvaltoihin Illinoisiin, entiseen Diamond-Star Motorsin (DSM) laitokseen. Vuosina 1982–1984 uusiseelantilainen yritys Londsale valmisti täysin samanlaista mallia kuin Galant.
Galantista on myös valmistettu tehokas versio Galant VR-4.


title: Mitsubishi Galant

text: Suomeen Mitsubishi Galantia alettiin tuoda vuonna 1976, jolloin kyseessä olivat MK-3-sukupolven mallit. "Helsingin Sanomien" autotoimittaja Matti Jansson sanoi lehden koeajaman Galant 2000 GLX:n olevan 44 000 markan hintaluokassa ”aivan poikkeuksellinen” ylellisyyden tunnussaan, vaikka autoon olikin jäänyt ovien natinaa, kojelaudan ritinää ja voimakkaita rengasääniä.


title: Mitsubishi Galant

text:
Mitsubishi Galant MK-1
Mitsubishi Galant MK-2
Mitsubishi Galant MK-3
Mitsubishi Galant MK-4Mitsubishi Galant MK-5 (Australia)
Mitsubishi Galant MK-6
Mitsubishi Galant MK-7
Mitsubishi Galant MK-8
Mitsubishi Galant MK-9


title: Benidorm

text: Benidorm on kaupunki Espanjassa Valencian itsehallintoalueella, Alicanten maakunnassa. Vuonna 2016 kaupungissa asui 66 642 asukasta. Benidorm on yksi Välimeren suosituimmista matkailukohteista ja kesällä kaupungin väkiluku kymmenkertaistuu. Kaupungin alueella sijaitsevat muun muassa Terra Mitica -huvipuisto ja Aqualandia-vesipuisto. Benidormissa vallitsee subtrooppinen välimerenilmasto ja vuoden keskilämpötila on 18 astetta.


title: Benidorm

text: Benidormin lukuisat pilvenpiirtäjät muodostavat kaupungille eurooppalaisittain epätyypillisen siluetin. Kaupungissa sijaitseva 50-kerroksinen Gran Hotel Bali on Euroopan korkein hotelli.


title: Strasbourgin katedraali

text: Strasbourgin katedraali eli Strasbourgin kaupungissa sijaitseva Notre-Damen katedraali on roomalaiskatolinen, tyyliltään goottilaista arkkitehtuuria edustava katedraali. Se oli maailman korkein rakennus vuosina 1647–1874. Nykyään Strasbourgin Notre-Dame on Ranskan katedraaleista toiseksi korkein. Vain vuonna 1884 valmistunut Rouenin katedraali yltää korkeammalle, 151 metriin asti. Tästä huolimatta Strasbourgin katedraalin kellotornin huippu yltää maantasalta 100 metrin korkeuteen, kun taas Rouenin katedraalin korkein torni, "la Tour Saint Romain", on vain 82 metriä korkea. Strasbourgin katedraali tunnetaan ainutlaatuisesta kellotornistaan, jonka huipulta kohoaa toinen pienempi torni, kattoratsastaja.


title: Strasbourgin katedraali

text: Strasbourgin katedraalin paikalla on sijainnut uskonnollinen rakennus toisensa jälkeen jo kauan ennen nykyisen katedraalin rakentamista. Roomalaismiehityksen aikaan paikalle rakennettiin pyhäkkö Mars-jumalalle. Sen tilalle nousi myöhemmin Neitsyt Marialle omistettu temppeli, jonka perustuksiin puolestaan rakennettiin 600-luvun lopulla ensimmäinen paikalla sijainnut katedraali. Sen rakennutti Strasbourgin tuolloinen piispa, pyhä Arbogast. Nykyään alueella ei kuitenkaan ole nähtävissä minkäänlaisia merkkejä ensimmäisestä katedraalista.


title: Strasbourgin katedraali

text: Ensimmäisen katedraalin tilalle kohosi 700-luvulla toinen, merkittävämpi katedraali, joka valmistui Kaarle Suuren valtakaudella. Vuonna 778 laaditusta piispa Rémin testamentista on käynyt ilmi, että tämä tahtoi tulla haudatuksi kyseisen rakennuksen kryptaan. Nykyään uskotaan vahvasti myös siihen, että Strasbourgin valat ("Les serments de Strasbourg") lausuttiin aikanaan tässä katedraalissa. 2000-luvulla tehdyistä kaivauksista on selvinnyt, että karolingisessa katedraalissa oli kolme laivaa ja absidia. Lisäksi eräässä vanhassa runossa kerrotaan, että piispa Ratald koristutti rakennuksen kullalla ja jalokivillä. Katedraali vahingoittui vuosina 873, 1002 ja 1007 roihuneissa tulipaloissa.


title: Strasbourgin katedraali

text: Vuonna 1015 Strasbourgin piispa Werner de Habsbourg ja valloittaja Henrik II Pyhä muurasivat karolingisen katedraalin raunioille peruskiven, josta alkoi kolmannen paikalla sijainneen katedraalin rakentaminen. Uusi ottolaistyylinen katedraali tuhoutui kuitenkin tulipalossa vuonna 1176. Tulipalo pääsi leviämään nopeasti, koska katedraalin laivojen kattoristikot olivat puisia.


title: Strasbourgin katedraali

text: Tulipalon jälkeen Strasbourgin uusi piispa Henri de Hasenbourg päätti rakennuttaa paikalle neljännen katedraalin. Hasenbourg, joka toimi piispana vuosina 1180–1190, halusi uuden katedraalin olevan kauniimpi kuin vastavalmistunut Baselin katedraali. Uutta katedraalia alettiin rakentaa tulipalossa tuhoutuneen ottolaiskatedraalin perustuksille. Se valmistui kuitenkin vasta useita vuosisatoja myöhemmin, vuonna 1439. Ensimmäiseksi katedraaliin rakennettiin kuori ja pohjoinen poikkilaiva, jotka edustivat romaanista tyyliä. Vuonna 1225 tyylisuunta kuitenkin vaihtui, kun goottilainen tyyli saapui Strasbourgiin. Myöhemmin 1200-luvulla taloudelliset vaikeudet uhkasivat katedraalin valmistumista, ja Strasbourgin hiippakunta joutuikin vuonna 1253 turvautumaan aneiden myyntiin pystyäkseen rahoittamaan laivan loppuun rakentamisen.


title: Strasbourgin katedraali

text: Vuonna 1262 Strasbourgin kaupunki nousi kapinaan ruhtinaspiispaa vastaan ja julisti itsensä tasavallaksi. Kirkon rakennustöiden johtaminen siirtyi siis ruhtinaspiispalta kaupungille, joka päätti länsifasadin rakentamisesta. Toisin kun muut kattoratsastajat tai kirkontornit, jotka ovat paikallisen kirkon vallan symboleja, Strasbourgin kattoratsastaja symboloi Strasbourgin tasavaltaa.


title: Strasbourgin katedraali

text: Taloudellisista vaikeuksista huolimatta katedraali valmistui lopulta. Sen lasimaalauksissa on nähtävissä saksalaisen ja ranskalaisen tyylin yhteisvaikutus. Maalausten punainen ja sininen väri edustavat ranskalaista tyyliä, vihreä puolestaan edustaa saksalaista tyyliä.


title: Strasbourgin katedraali

text: 1500-luvulla humanistinen aatesuunta ja uskonpuhdistus levisivät Euroopassa. Strasbourg oli ensimmäisiä kaupunkeja, joissa uusien aatteiden vaikutukset alkoivat näkyä. Vuonna 1518 katedraalin oveen kiinnitettiin Lutherin teesit, ja kirjapainojen ansiosta luterilaiset tekstit levisivät kaupungissa nopeasti. Vuonna 1524 Strasbourgissa omaksuttiin uskonpuhdistuksen sanoma ja kaupungin kirkot julistettiin protestanttisiksi. Uskonsotien syttyminen käänsi kuitenkin tapahtumien kulun. Pyhän saksalais-roomalaisen keisarikunnan hallitsija, katolilainen Kaarle V johti sotaa protestanttisia ruhtinaita ja heidän liittolaisiaan vastaan. Näihin kuului myös Strasbourgin kaupunki. Protestanttinen liittouma kukistettiin, ja Strasbourgin katedraali ja neljäkymmentä muuta kaupungin kirkkoa julistettiin uudelleen katolisiksi vuonna 1681. Uskonpuhdistuksen myötä kaupungista kuitenkin hävisi se taiteellinen tuotanto, jonka mesenaattina katolinen kirkko oli toiminut.


title: Strasbourgin katedraali

text:
Ranskan–Preussin sodan pommituksissa vuonna 1870 Strasbourgin katedraalin katto vaurioitui. Sodan jälkeen Ranskalle kuulunut Elsass-Lothringenin alue liitettiin Saksaan, mutta palautettiin Ranskalle ensimmäisen maailmansodan jälkeen. Myöhemmin, toisen maailmansodan aikana alue liitettiin jälleen Saksaan, mutta palautettiin jälleen Ranskalle sodan päätyttyä. Toisen maailmansodan aikana katolisen uskonnon harjoittaminen katedraalissa kiellettiin väliaikaisesti Adolf Hitlerin määräyksestä. Hitlerin yksityissihteeri Martin Bormann selitti kiellon johtuvan siitä, että Führer aikoi ”"muuttaa Strasbourgin katedraalin kansalliseksi monumentiksi, koska sekä katoliset että protestantit vaativat sitä itselleen"”. Wehrmachtin eli natsi-Saksan armeijan heinäkuussa 1940 järjestämä voiton seremonia vahvisti Hitlerin suunnitelmat.
Maasta katsottuna kellotorni vaikuttaa paljon kattoratsastajaa suuremmalta. Kellotornin kulmiin on nimittäin rakennettu neljä pylvästä, jotka ovat korkeampia kuin torni itse. Alhaalta katsottaessa pylväät peittävät kattoratsastajan alaosan, ja siten syntyy vaikutelma tornin jatkuvuudesta.


title: Strasbourgin katedraali

text: Strasbourgin katedraalin korkeudesta saa selkeämmän käsityksen vertaamalla sitä Pariisin Notre-Damen katedraaliin. Pariisissa katedraalin tornit kohoavat 69 metriin asti. Katonharjalla laivan keskikohdassa sijaitseva kattoratsastaja puolestaan saavuttaa 96 metrin korkeuden.


title: Strasbourgin katedraali

text: Maasta kellotornin huipulle johtavat 500 porrasaskelmaa ovat kaikki noin 20 senttimetriä korkeita. Näihin portaisiin luetaan maasta näköalatasanteelle johtavat 330 porrasta sekä tasanteelta edelleen kellotorniin johtavat 170 porrasta. Portaisiin ei kuitenkaan lueta mukaan muutamaa porrasta, jotka yhdistävät kirkon edustan ensimmäiseen, 330 askelman portaikkoon, joka johtaa ainoalle yleisölle avoimelle näköalatasanteelle. Kattoratsastajan huipulle johtavat 146 porrasta ovat noin 22 senttimetriä korkeita. Näköalatasanteen lisäksi kellotornin kärkipiikin alaosaa ympäröi pieni tasanne.


title: Strasbourgin katedraali

text: Katedraalin goottilaistyylisiä sisätiloja kaunistavat lukuisat erilaiset koristeet. Kirkko ei kuitenkaan ole sisältä yhtä valoisa kuin esimerkiksi Reimsin tai Chartresin katedraalit. Kirkon mittasuhteiden vuoksi kirkon laiva vaikuttaa suhteellisen lyhyeltä.


title: Strasbourgin katedraali

text: Kirkon kolmikerroksisessa laivassa on vaikuttava määrä lasimaalauksia. Pohjoisessa sivulaivassa sijaitsevat 1200-luvulta peräisin olevat lasimaalaukset esittävät Pyhän saksalais-roomalaisen keisarikunnan hallitsijoita. Eteläisessä poikkilaivassa voi ihailla 1300-luvun lasimaalauksia, jotka esittävät Neitsyt Marian ja Kristuksen elämän eri vaiheita. Myös laivan seinämuuriin sovitetussa pienoispylväsgalleriassa, triforiossa, on lasimaalauksia. Niissä esitellään Kristuksen esi-isät Luukkaan evankeliumissa olevaa sukulinjaa seuraten. Eteläpuolella, neljännen traveen ensimmäisen ikkunan oikeanpuoleinen hahmo on patriarkka Juuda. Triforion lasimaalauksien joukossa on myös suuri ruusuikkuna, joka ei esitä ihmishahmoja, vaan on ainoastaan ornamentaalinen.


title: Strasbourgin katedraali

text: Sekä pohjoisessa että eteläisessä poikkilaivassa keskuspilari jakaa tilan neljään neliskulmaiseen traveeseen. Pohjoisen poikkilaivan keskuspilari on lieriönmuotoinen, ja siellä ovat myös katedraalin vanhimmat ruodeholvit. Niiden varsin kupera muoto saa traveet muistuttamaan kupoleita. Poikkilaivan korkeus on 26 metriä. Vasemmalla puolella on ylväs romaaninen syvennys, jossa aiemmin sijaitsi Pyhän Laurentiuksen alttari. Sen kapiteelit on koristeltu mielikuvituksellisilla eläinhahmoilla. Syvennyksessä säilytetään nykyään vuodelta 1453 peräisin olevaa kastemaljaa, joka on katedraalin silloisen rakennusmestarin Jodoque Dotzingerin käsialaa. Tämä myöhäisgotiikan mestarinäyte on hyvin huoliteltua työtä. Jostakin tuntemattomaksi jääneestä syystä kastemalja ei ole kahdeksankulmainen kuten muissa kirkoissa, vaan seitsenkulmainen. Kastemaljaa vastapäätä, poikkilaivan läntisellä seinustalla, sijaitsee suuri ja taidokkaasti tehty Öljymäkeä esittävä kuvaelma 1500-luvun alkupuolelta. Sen tilasi Nicolas Rœder vuonna 1498 sijoitettavaksi Strasbourgin Pyhän Tuomaan kirkon hautausmaalle. Katedraaliin veistos siirrettiin vuonna 1667.


title: Strasbourgin katedraali

text: Eteläisessä poikkilaivassa sijaitsee kaksi erityisen merkittävää kohdetta. Näistä ensimmäinen, noin vuonna 1230 veistetty keskuspilari "Pilier des Anges", ”enkeleiden pilari”, koostuu kahdestatoista kauniista veistoksesta. Alimpana on kuvattu neljä evankelistaa, joiden yläpuolella enkelit soittavat torvia. Ylin ryhmä koostuu istuvasta Kristuksesta ja häntä ympäröivistä enkeleistä, jotka pitelevät käsissään Kristuksen kärsimyksestä kertovia symboleja. Toinen eteläisen poikkilaivan kiinnostavista nähtävyyksistä on kaiteeseen nojaavaa miestä esittävä veistos. Kerrotaan, että veistos esittää arkkitehtia, jonka pahin kilpailija rakensi "Pilier des Anges" -pilarin, mikä siihen aikaan oli varsinainen arkkitehtoninen sankariteko. Arkkitehti väitti, ettei yksi ainoa pilari riittäisi kannattelemaan niin suurta holvia, ja jäi odottamaan nähdäkseen rakennuksen sortuvan.


title: Strasbourgin katedraali

text: Taidokkaasti romaaniseen tyyliin 1000-luvulla rakennettu krypta on katedraalin vanhin osa. Se on hieman vanhempi kuin Jumiègesin luostarikirkko (1040–1066), ja sen kappelikehän koossa ja muodossa näkyy jo varsin kunnianhimoinen ja omaleimainen rakennussuunnitelma. Itäinen osa on luultavasti ollut valmis jo Rouenin arkkipiispa Robertin kuollessa vuonna 1037. Avara kuorikäytävä oli tuolloin 4,6 metriä leveä eikä muuta kryptaa ollut vielä rakennettu. Se tehtiin vasta myöhemmin, ilman yhteyttä kuorikäytävään. Krypta koostuu kolmesta laivasta, joiden välissä vuorottelevat ristinmuotoiset pilarit ja pylväät. Vaihtelu näkyy vain itäpuolen kahdessa ensimmäisessä traveessa. Myös kryptan holvit ovat tynnyriholveja, ja pylväät on koristeltu melko arkaaisilla kapiteeleilla. Kahden kapiteelin kulmissa on kuvattu rujoja petoja (leijonia tai demoneita), kahta muuta taas koristavat symmetrisesti kiertyvät köynnöskoristeet. Itäpäässä on puoliympyrän muotoinen pieni pyhäkkö, jossa on nykyään neljä syvennystä ja kaksi umpeen muurattua oviaukkoa. Tyyliteltyjä viininlehtiä ja rypäleterttuja esittävän friisin alla oleva seinäpinta on työstetty koristeellisesti kalanruoto- ja vinoneliökuvioin. Tämä todistaa, että kryptan itäosa on todellakin peräisin 1000-luvulta, sillä samanlaista työtapaa on käytetty Alsacen vanhimmissa kirkoissa, Altenstadtissa ja Surbourgissa. 1100-luvulla rakennettiin kaksi laivaan johtavaa, koristelultaan hyvin pelkistettyä pylväsriviä noppamaisine kapiteeleineen. Ristiholvi päättyy lännessä pieneen italialaistyyliseen holvikaareen. Kaksi sivuportaikkoa on rakennettu myöhemmin. Niiden välissä sijaitsee nykyään piispojen hautakammio. Poikkilaivan itäiset väliseinät uusittiin jo vuoden 1150 tulipalon jälkeen.


title: Strasbourgin katedraali

text: Romaaninen kuori, jossa alttaripöytä sijaitsee, on kirkkolaivoja korkeammalla, sillä se on rakennettu kryptan päälle. Kuoria koristavat 1800-luvulta peräisin olevat freskot. Katedraalin kuorin holvissa on yhtymäkohtia bysanttilaiseen taiteeseen, samaan tapaan kuin esimerkiksi Neuschwansteinin linnan valtaistuinsalin absidissa. Kuorin keskustaa koristava moderni lasimaalaus esittää Neitsyt Mariaa, jolle kirkko on pyhitetty. Lasimaalaus on Euroopan neuvoston lahjoittama, ja siihen on Neitsyt Marian lisäksi kuvattu Euroopan lipun kaksitoista tähteä sinisellä pohjalla. Sininen väri symboloi Neitsyt Mariaa. Kuorin kalusteina on viisitoista tammista kuoripenkkiä vuodelta 1692. Kahden puusepän, Claude Bourdyn ja Claude Bergerat’n, sekä kuvanveistäjä Peter Petrin valmistamat kuoripenkit luokiteltiin "Monument historique" -kohteiksi, eli Ranskan tärkeimpien suojeltavien kulttuurikohteiden joukkoon, helmikuussa 2004.


title: Strasbourgin katedraali

text: Vuoden 2004 loppupuolelta lähtien kuoria on muutettu arkkipiispa Joseph Dorén päätöksestä vastaamaan Vatikaanin toisen kirkolliskokouksen asettamia liturgisia suosituksia. Suuren portaikon kivikaiteet poistettiin, jotta näköyhteys papiston ja seurakuntalaisten välillä paranisi. Kuorin lattiaan, 1700-luvulta peräisin olevan alttaripöydän ja portaiden yläpään väliin, tehtiin kolmen prosentin kallistus näkyvyyden parantamiseksi. Uusi piispanistuin ja pääalttari ovat Carcassonen marmoria. Uusittu kuori vihittiin juhlallisesti käyttöön 21. marraskuuta 2004. Vihkimisen suoritti arkkipiispa Doré, ja häntä avustivat Pariisin arkkipiispa, kardinaali Jean-Marie Lustiger ja Mainzin piispa, kardinaali Karl Lehmann. Vihkimisessä oli läsnä myös Ranskan silloinen pääministeri Jean-Pierre Raffarin.


title: Strasbourgin katedraali

text: Saarnastuoli on esimerkki äärimmäisyyksiin viedystä myöhäisgotiikasta. Sitä koristaa viitisenkymmentä veistosta, jotka kuvaavat niin evankelistoja, ristiinnaulitsemista kuin Pyhää Barbaraakin. Kiinnostava yksityiskohta on myös portaissa makaava pieni koiraveistos, joka muistuttaa erään saarnaajan tavasta pitää koiraansa mukana saarnatessaan.


title: Strasbourgin katedraali

text: Päiväntasauksen aikaan, jos aurinko paistaa, saarnastuoliin veistettyyn Kristukseen osuu vihreä valonsäde. Talvipäivänseisauksena samaan veistokseen puolestaan osuu valkoinen säde. Nämä ilmiöt havaitsi ensimmäisenä Maurice Rosart, ja astronomisesta näkökulmasta niitä on tutkinut Louis Tschaen. Strasbourgin tähtitieteellisen observatorion johtaja André Heck on kuitenkin sitä mieltä, että vihreällä säteellä ei ole mitään erityistä merkitystä, sillä ikkunalasi, josta valo tulee, on suhteellisen uusi (vuodelta 1875) ja säde itsessäänkin on ilmaantunut vasta hiljattain, luultavasti korjaustöiden tahattomana seurauksena.


title: Strasbourgin katedraali

text: Astronominen kello on rakennettu 1500-luvulla, ja se on renessanssin ajan mestariteos. Aikanaan sitä pidettiin yhtenä "Saksan seitsemästä ihmeestä". Legendan mukaan Strasbourgin hallintoviranomaiset puhkaisivat rakentajan silmät, koska he pelkäsivät, että tämä voisi tehdä muuallakin vastaavanlaisen työn. Kaikki kellon patsaat aktivoituvat joka päivä kello 12.30. Lisäksi kellossa vuorottelee jatkuvasti neljä patsasta, jotka kuvaavat elämän kulkua: joka tunnin ensimmäinen vartti on lapsi, toinen vartti on nuori mies, kolmas aikuinen mies ja viimeinen vartti on vanhus, joka ilmoittaa kuolemansa ja lapsen tulemisen.


title: Strasbourgin katedraali

text: Erwin von Steinbachin laatimassa alkuperäisessä julkisivupiirroksessa oli vain kaksi kerrosta ja kaksi tornia. Hänen kuoltuaan vuonna 1318 suunnitelmaa muutettiin. Aluksi molemmat tornit olivat samankorkuisia (66 m) ja ne nousivat kirkon julkisivua korkeammalle. Siihen aikaan Strasbourgin katedraalin julkisivun siluetti oli siis samanlainen kuin Pariisin Notre-Damessa, vain kolme metriä pienempi. Tornien väliseen tilaan rakennettiin kuitenkin kellotorni. Vasta tämän jälkeen rakennettiin kahdeksankulmainen kellotorni pohjoistorniin (34 + 66 m = 100 m) ja sen kattoratsastaja (42 m + 34 m + 66 m = 142 m).


title: Strasbourgin katedraali

text: Toista kellotornia, jossa olisi myös kattoratsastaja, suunniteltiin useita kertoja. Vuoden 1490 tienoilla arkkitehti Hans Hammer piirsi pohjapiirroksen toiselle kattoratsastajalle. Suunnitelma kuitenkin hylättiin. On olemassa useita väitteitä siitä, miksi toista kattoratsastajaa ei ole katedraaliin tehty. Rahoituksen puute mainitaan usein. Todennäköisin selitys piilee kuitenkin siinä, että goottilainen tyyli sekä korkeat tornit ja kattoratsastajat eivät enää olleet muodissa 1400-luvulla. Renessanssin tyylistä tuli silloin hallitsevampi. Goottilainen arkkitehtuuri keksittiin uudelleen 1700-luvun lopulla, ja romanttisen kauden taiteilijat innostuivat siitä 1800-luvulla. Toisaalta maaperä katedraalin alla on soinen, ja toisen tornin aiheuttama paino olisi luultavasti saanut rakennuksen vajoamaan. Myös saksalaisten arkkitehtien Karl Schinkelin (1800-luvun alussa) ja Karl Winklerin (1880) suunnittelemat projektit toisesta kattoratsastajasta jäivät toteuttamatta.


title: Strasbourgin katedraali

text: Vuonna 1439 valmistunut pohjoistornin kattoratsastaja yltää 142 metrin korkeuteen maan pinnasta, ja se onkin korkein keskiajalta säilynyt kattoratsastaja. Strasbourgin katedraali on yksi niistä harvoista suurista ranskalaisista katedraaleista, joiden torneissa on saksalaiselle arkkitehtuurille tyypillinen kattoratsastaja.


title: Strasbourgin katedraali

text: Viisi rakennusta on hetkellisesti ollut Strasbourgin katedraalia korkeampia (lisäksi Kheopsin pyramidi oli jo alun perin korkeampi):Kattoratsastajansa ansiosta Strasbourgin Notre-Damen katedraali oli maailman korkein rakennus vuoteen 1874 asti, jolloin Pyhän Nikolain kirkkoon Hampurissa valmistui 147 metriä korkea kattoratsastaja. Se ei kuitenkaan kauan saanut pitää kärkipaikkaansa, sillä Ulmin ja Kölnin tuomiokirkkoihin rakennettiin vielä 1800-luvulla 161 metriin ja 157 metriin ulottuvat kattoratsastajat. Rouenin katedraalin vuonna 1876 valmistunut kattoratsastajakin ylsi 151 metriin.


title: Strasbourgin katedraali

text: Kahdeksankulmainen torni on rakennusmestari Ulrich d’Ensingenin suunnittelema. Hän on myös suunnitellut Ulmin tuomiokirkon, ja kirkot muistuttavatkin toisiaan huomattavasti. Jean Hültz de Cologne otti kirkon rakentamisen vastuulleen vuonna 1419. Hän muutti kattoratsastajan rakennussuunnitelman täysin. Ulrich d’Ensingenin melko yksinkertaisen suunnitelman sijaan Strasbourgiin nousi todella monimutkainen kattoratsastaja, jossa jokainen kahdeksasta särmästä kannattaa kuutta pientä kuusikulmaista kierreportaikkoa. Niitä seuraa neljä muuta portaikkoa ja lopuksi vielä pyöreä parveke ja risti.


title: Strasbourgin katedraali

text: Yleisöllä ei ole pääsyä katsomaan Ranskan suurimpiin kuuluvia kirkonkelloja, jotka ovat yksi katedraalin aarteista. Useat kelloalan asiantuntijat pitävät niitä yksinä Euroopan parhaimmista. Iso kirkonkello (saksaksi "Totenglocke", kuolleiden kello) on mestari Hans Gremp de Strasbourgin vuonna 1427 valama. Kello painaa noin 9 000 kiloa ja on halkaisijaltaan 2,20 metriä. Kello soi sävelessä as2, ja se luokiteltiin "Monument historique" -suojelukohteeksi 30.12.1982.


title: Strasbourgin katedraali

text: Vuosien 1975 ja 1977 välisenä aikana Heidelbergin valimossa valettiin seitsemän uutta kelloa. Strasbourgin hiippakunnan kelloasiantuntijan, kaniikki Jean Ringuen, ohjeiden mukaisesti niistä tehtiin todella painavia ja suuren kirkonkellon profiilia vastaavia. Uudet kellot on viritetty ihailtavasti yhteen toistensa ja ison kirkonkellon kanssa. Ne soivat sävelissä b2, des3, es3, f3, as3, b3 ja c4.


title: Strasbourgin katedraali

text: Vuonna 1987 Karlsruhessa valettu uusi kello, joka sijaitsee kellotornissa, soi puolestaan sävelessä ges3. Vuonna 1993 pieni as4-kello, joka on myös valettu Karlsruhessa, sijoitettiin ristikeskuksessa olevaan torniin. Sen seuraksi tuli vuonna 2004 Karlsruhessa valettu kello, joka soi sävelessä es4. Keväällä 2006 es3-sävelkorkeudella soiva kello säröili, joten se valettiin uudelleen Strasbourgissa samana vuonna.


title: Strasbourgin katedraali

text: Kellotornissa on myös toinen akselinsa varassa heiluva kello (saksaksi "Zehnerglock", kello kymmenen kello). Matthieu Edelin vuonna 1786 valama kello painaa 2 450 kiloa ja on halkaisijaltaan 1,58 metriä. Aiemmin kello soi aamuisin ja iltaisin kaupunginporttien avautuessa ja sulkeutuessa sekä pimenemisen merkiksi. Nykyään traditiota pidetään yllä soittamalla kelloa joka päivä illalla kello kymmenen. Sitä ei pidä sekoittaa Grüsselhorn-torveen, jota soitettiin joka ilta ylhäältä katedraalista vuoteen 1790 saakka. Soitto kehotti juutalaisia poistumaan kaupungista, jossa heidän oli kiellettyä oleskella porttien sulkemisen jälkeen.


title: Strasbourgin katedraali

text: Edellä mainittujen kellojen lisäksi katedraalissa on neljä ajankulua osoittavaa kelloa kahdeksankulmaisessa tornissa. Ne on valettu vuosina 1595, 1692 ja 1787.


title: Strasbourgin katedraali

text: Legendan mukaan katedraali on rakennettu isojen tammipaalujen varaan maanalaisen järven päälle. Kerrotaan, että järvellä ajelehtii tyhjä soutuvene, jonka airojen äänet voi kuitenkin kuulla. Legendan mukaan sisäänkäynti maan alle on katedraalia vastapäätä sijaitsevan talon kellarissa, joka muurattiin umpeen useita vuosisatoja sitten.


title: Strasbourgin katedraali

text: Piispa Wernher halusi, että katedraali rakennettaisiin siihen paikkaan, jossa ensimmäiset kristityt rukoilivat. Niinpä katedraali rakennettiin pohjaveteen upotetuille paaluille ja täytemaalle, koska savinen ja vetelä maa ei ollut otollinen rakentamiselle. Perustus on ainutlaatuinen, ja se saatiin valmiiksi vasta 13 vuotta töiden aloittamisen jälkeen vuonna 1028 eli samana vuonna, jona piispa kuoli.


title: Strasbourgin katedraali

text: Badenilainen insinööri Tula käynnisti 1800-luvulla Reinin säännöstelytyöt, joiden takia pohjaveden pinta laski Strasbourgissa. Paalut alkoivat mädäntyä ja pohjoistorni vajota. Vuonna 1906 tornia täytyi nostaa, jotta sen perustuksiin saatiin valettua betonia.


title: Strasbourgin katedraali

text: Toinen katedraaliin liittyvä legenda selittää sen ympärillä puhaltavan tuulen alkuperän. Aikoinaan Paholainen lensi maan yli tuulella ratsastaen. Lentäessään hän huomasi, että katedraaliin oli kaiverrettu muotokuva hänestä viettelijänä, joka liehitteli tyhmiä morsiusneitoja (Matteus 25, 1-13). Viettelijä esiintyy veistoksessa nuorena hurmaavana miehenä, jonka aukinaisesta selästä ryömii rupikonnia ja käärmeitä. Yksikään viattomista nuorista tytöistä, joille hän puhuu, ei kuitenkaan huomaa sitä.


title: Strasbourgin katedraali

text: Imarreltuna ja uteliaana Paholainen meni sisään katedraaliin nähdäkseen, olisiko siellä muitakin häntä esittäviä veistoksia. Hän ei kuitenkaan enää päässyt ulos vaan jäi pyhän paikan vangiksi. Tuuli odottaa häntä yhä kirkon edustalla ja huutaa vieläkin kärsimättömyyttään katedraalin aukiolla. Raivostunut Paholainen puolestaan aiheuttaa vetoa kirkon perällä, "Pilier des Anges" -pilarin korkeuksissa.


title: Lihastautiliitto

text: Lihastautiliitto on valtakunnallinen vammaisjärjestö, jonka tehtävänä on toimia neuromuskulaarisia sairauksia sairastavien ihmisten hyväksi. Tämä toteutetaan oikeudenvalvonnan, tiedotuksen ja palvelutuotannon kautta. Lihastautiliittoon kuuluu 12 alueellista jäsenjärjestöä, joissa on yhteensä 3 000 jäsentä.


title: Seymouria

text: Seymouria oli permikaudella elänyt nelijalkainen, eräänlainen sammakkoeläin.


title: Seymouria

text: Permikauden kuiva ilmasto oli matelijoille edullisempi kuin sammakkoeläimille. Seymoria oli tästä poikkeus. Sillä oli monia matelijan piirteitä, kuten pitkät ja lihaksikkaat jalat sekä vettä pitävä iho. Se pystyi erittämään suonissa olevan ylimääräisen suolan sieraittensa avulla. Näiden lisäksi Seymouria pystyi elämään kuivalla maalla pitkiä jaksoja. Siksi se pystyi saalistamaan maalta hyönteisiä, pieniä matelijoita ja sammakkoeläimiä pitkienkin matkojen päästä. Seymouriauroksilla oli epätavallisen paksu kallo: kosiokamppailussa ne hakkasivat päitään vastakkain, kunnes toinen selviytyi voittajana. Parittelun jälkeen naaraat palasivat jokiin ja lampiin munimaan. Nuijapäät elivät ensin vedessä, kunnes ne olivat tarpeeksi isoja selvitäkseen kuivalla maalla. Seymourian elinympäristö oli puoliaavikkoa.


title: Seymouria

text: Ensimmäinen Seymourian fossiili löydettiin Seymourista, Teksasin osavaltiosta, ja se oli tutkijoille arvoitus. Ruumis viittasi matelijaan, mutta kallo sammakkoeläimeen. Nykyään katsotaan, että Seymouria kuuluu biologialtaan sammakkoeläimiin. Seymouria luetaan nykyään Seymouriamorpha-ryhmän sammakkoeläimiin, ja se kuuluu Proterogyrinuksen kanssa niin sanottuihin reptilomorfeihin, eli matelijat kehittyivät Seymourian kaltaisista esimuodoista. Ensimmäiset Seymourian kaltaiset sammakkoeläimet kehittyivät permikauden alussa noin 290 miljoonaa vuotta sitten, mutta myöhäisellä permikaudella ne olivat kuolleet sukupuuttoon.


title: Trevor Rabin

text: Trevor Rabin (s. 13. tammikuuta 1954 Johannesburg, Etelä-Afrikka) on eteläafrikkalainen elokuvasäveltäjä. Parhaiten hänet tunnetaan brittiläisen Yes-yhtyeen kitaristina, laulajana ja säveltäjänä 1983–1994.


title: Pietà (Michelangelo)

text: Pietà on Michelangelon Rooman Pietarinkirkkoon tekemä pietà-aiheinen veistos vuodelta 1499. Michelangelo teki Pietàn kardinaali Jean Bilhères de Lagraulasille ollessaan 25-vuotias.


title: Pietà (Michelangelo)

text:
"Pietà" on ainoa Michelangelon veistoksista, jonka hän on varustanut nimikirjoituksellaan. Giorgio Vasarin mukaan: ”Silloin, kun teos oli valmistunut, se sai heti haltioituneen vastaanoton, mutta Michelangelo oli järkyttynyt kuullessaan, että jotkut milanolaiset pitivät sitä erään oman kaupunkinsa kuvanveistäjän teoksena. Niinpä hän piiloutui kirkkoon lyhdyn ja taltan kanssa, ja hakkasi Marian rinnan yli kulkevaan nauhaan oman nimensä: (Michelangelo Buonarroti Firenzeläinen teki tämän)".
Vasarin mukaan Michelangelo katui myöhemmin tätä tekoaan vannoen, ettei enää koskaan signeeraa yhtään työtään.


title: Pietà (Michelangelo)

text: Tulevina vuosina patsas kärsi useita vaurioita. Marian vasemman käden neljä sormea katkesivat siirron aikana ja ne ennallistettiin vuonna 1736. Tutkijat pohtivat puolin ja toisin, onko käden asento sama kuin alkunperin. Suurimmat vahingot patsaalle tulivat helluntaina 21. toukokuuta 1972, kun häiriintynyt geologi Laszlo Toth hyökkäsi pienen vasaran kanssa Madonnan päälle huutaen ”Minä olen kuolleista noussut Jeesus!” ja katkaisi sen käden kyynärpään kohdalta. Sitten hän siirtyi tuhoamaan veistoksen polvea ja nenää. Silminnäkijät ottivat patsaasta irronneita marmorinpalasia mukaansa; joitain niitä palautettiin myöhemmin, mutta osa jäi kadoksiin kuten Marian nenä, joka piti tehdä uudelleen patsaan takaa otetusta palasesta. Hyökkäyksen jälkeen "Pietà" konservoitiin huolellisesti ja palautettiin paikalleen, jossa se on nyt luodinkestävän akryylilasin suojaamana. Lazlon käyttämän vasaran iskujäljistä jäi patsaaseen tummia rasvatahroja, jotka saatiin poistettua konservaattoreiden huomattua että kuivunut tahra irtoaa teipillä.


title: Pietà (Michelangelo)

text: Patsas matkusti vuoden 1964 Maailmannäyttelyyn New Yorkiin Vatikaanin paviljonkiin. Sen tarkistamiseksi, että patsasta pystyttäisiin siirtämään turvallisesti, valmistettiin 1:1 kopio, joka vietiin ensin. Kopiota säilytetään St. Josephin Pappisseminaarissa (Yonkers, New Yorkin osavaltio).


title: Pohjoismaiset opiskelijalaulujuhlat

text: Pohjoismaiset opiskelijalaulujuhlat, NSSS, (, ) on kuorofestivaali, joka järjestetään joka kolmas vuosi Pohjoismaissa tai Baltian maissa.


title: Pohjoismaiset opiskelijalaulujuhlat

text:
Vuodesta 1987 saakka pohjoismaisten ja balttilaisten yliopistojen kuorot ovat kokoontuneet jonkinlaisille laulujuhlille. Ensimmäiset nykyaikaiset opiskelijalaulujuhlat järjestettiin vuonna 1987 nimellä "Pohjoismainen opiskelijakuorotapaaminen" () Linköpingin yliopistokuorojen isännöimänä. Tällöin pyrittiin elvyttämään 1800-luvulla harrastettua käytäntöä, jossa pohjoismaiset ylioppilaskuorot kokoontuivat tapaamisiin.
Ensimmäisillä laulujuhlilla painopisteen muodostivat pedagogiset ja sosiaaliset tilaisuudet. Vuodesta 1996 lähtien, jolloin 1 400 laulajaa esitti Carl Orffin "Carmina Buranan" Kööpenhaminassa, laulujuhlat ovat muodostuneet myös yleisölle suunnatuiksi tilaisuuksiksi. Tallinnan juhlissa esitettiin vuonna 1999 Beethovenin 9. sinfonia ja Lappeenrannan juhlissa vuonna 2005 kantaesitettiin kaksi kappaletta: Leif Segerstamin sinfonia nro 111 ja Marcus Fageruddin "Das Lied des Wassers". Vuoden 2017 juhlissa Oulussa pääkonsertti oli osa Suomen itsenäisyyden juhlavuoden ohjelmaa, ja sen ohjelma koostui pääosin suomalaisten säveltäjien musiikista. Konsertista kantaesitettiin Jussi Chydeniuksen Eino Leinon runoon säveltämä "Kesäkantaatti".


title: Pohjoismaiset opiskelijalaulujuhlat

text: Pohjoismaisten opiskelijalaulujuhlien tarkoituksena on "koota pohjoismaisia ja balttilaisia yliopistokuoroja ystävällisissä, mukavissa ja musiikillisesti korkeatasoisissa merkeissä". Juhlat järjestetään joka kolmas vuosi. Päävastuun järjestämisestä kantavat juhlapaikkakunnan kuorot.


title: Reitti

text: Reitti voi tarkoittaa seuraavia:


title: Sotilaslääkäri

text: Sotilaslääkäri on puolustusvoimissa palveleva erikoisupseeri. Suomessa sotilaslääkärit saavat lääkärikoulutuksensa samoissa siviiliyliopistojen lääketieteellisissä tiedekunnissa kuin esimerkiksi terveyskeskusten ja sairaaloiden lääkärit. Nimitys sotilaslääkäri tarkoittaa, että lääkäri työskentelee erikoisupseerin virassa.


title: Sotilaslääkäri

text: Sotilaslääkärin tehtäviin kuuluu mm. varusmiesten ja palkatun henkilökunnan terveyden -ja sairaanhoito. Lisäksi sotilaslääkäri osallistuu usein sotaharjoituksiin ja maastoharjoituksiin ja vastaa niiden lääkinnällisestä valmiudesta.


title: Mallard (Kalifornia)

text: Mallard on aavekaupunki Alamedan piirikunnassa Kaliforniassa. Se sijaitsee Southern Pacific Railroadin varrella noin 1,6 kilometrin päässä Fremontin keskustasta. Kaupungin keskikorkeus merenpinnasta on 16 metriä.


title: Robert (Kalifornia)

text: Robert on aavekaupunki Alamedan piirikunnassa Kaliforniassa. Sen keskikorkeus merenpinnasta on noin 4 metriä.


title: Stokes Landing

text: Stokes Landing on aavekaupunki Alamedan piirikunnassa Kaliforniassa. Se sijaitsee itään Eden Landingilta. Kaupungin nimi Stokes Landing on kunnianosoitus James Johnstone Stokesille, joka perusti sen vuonna 1858.


title: Oleksandr Dymytrenko

text: Oleksandr Dymytrenko (, , s. 5. heinäkuuta 1982 Jevpatorija) on ukrainalainen raskaan sarjan ammattilaisnyrkkeilijä.


title: Oleksandr Dymytrenko

text: Amatöörinä Dymytrenko otteli 65 ottelua, joista hän saavutti 57 voittoa. Voitoista 35 tuli ennen täyttä aikaa. Amatöörinä hän voitti juniorina Ukrainan mestaruuden vuonna 1998, superraskaan sarjan nuorten maailmanmestaruuden vuonna 2000 sekä Venäjän mestaruuden vuonna 2001.


title: Oleksandr Dymytrenko

text: Dymytrenko aloitti ammattilaisuransa vuonna 2001 tehtyään sopimuksen hampurilaisen Klaus-Peter Kohlin Universum-tallin kanssa. Ensimmäisessä ammattilaisottelussaan saman vuoden joulukuussa hän voitti Marcus Johnsonin neljännen erän teknisellä tyrmäyksellä.


title: Oleksandr Dymytrenko

text: Vuonna 2004 Dymytrenko voitti kahdeksaneräisessä kamppailussa Ross Purittyn, jolle hänen maanmiehensä Volodymyr Klytško oli kärsinyt ammattilaisuransa ensimmäisen tappion. Maaliskuussa 2005 Dymytrenko pääsi iskemään IBF-ammattilaisliiton juniorien MM-tittelistä. Chris Kovalia vastaan käydyssä ottelussa hän otti kakkoserässä lukua, mutta voitti kymmeneräisen kamppailun kuitenkin kaikin tuomariäänin. Saman vuoden heinäkuussa hän voitti Andreas Sidonin toisen erän teknisellä tyrmäyksellä WBO- ja IBF-liittojen intercontinental-titteliottelussa.


title: Oleksandr Dymytrenko

text: Vuonna 2006 Dymytrenko voitti uudelleen WBO-liiton intercontinental-mestaruudeen Fernely Feliziä vastaan ja puolusti titteliään samana vuonna toisen erän teknisellä tyrmäyksellä Chad Van Sickleä, ensimmäisen erän tyrmäyksellä Gonzalo Omar Basilea ja pistevoitolla Billy Zumbrunia vastaan. Vuonna 2007 Dymytrenko voitti intercontinental-otteluissa Malcolm Tannin (TKO 5) jaTimo Hoffmannin (TKO 12). Vuonna 2008 hän voitti Derric Rossyn viidennen erän teknisellä tyrmäyksellä sekä Luan Krasniqin kolmannen erän tyrmäyksellä oltuaan ottelun alun alakynnessä.


title: Oleksandr Dymytrenko

text: Heinäkuussa 2009 Dymytrenko otteli Eddie Chambersia vastaan pääsystä WBO-liiton maailmanmestaruusotteluun ja oli koko ottelun pahasti ottavana osapuolena, mutta hävisi tuomarien pisteissä vain niukasti enemmistötuomiolla.


title: Oleksandr Dymytrenko

text: Seuraavan kerran Dymytrenkon on määrä kohdata Krasniqi uudemman kerran, mutta ottelua on toistuvasti siirretty eikä päivämäärää ole julkistettu.


title: David Addy

text: David Nii Addy (s. 21. helmikuuta 1990 Prampram, Ghana) on ghanalainen jalkapalloilija. Hän edustaa kreikkalaista Panetolikosia ja on pelipaikaltaan vasen laitapuolustaja.


title: David Addy

text: Addyn luontainen pelipaikka on vasempana laitapuolustajana. Hän kuitenkin hyökkää laidaltaan usein ja tukee hyökkäyksiä, mistä johtuen häntä voidaan peluuttaa myös vasempana laitalinkkinä. Hänet tunnetaan muun muassa hyvästä puolustuspelaamisesta, taklauksistaan ja pääpelistään. Addyllä on myös kova laukaus.


title: David Addy

text: Heinäkuussa 2008 Addy siirtyi tanskalaiseen Randersiin. Ennen siirtymistään hän edusti kotimaansa All Starsia kolmen vuoden ajan 2005–2008. Vuonna 2008 Addy valittiin Ghanan vuoden nuoreksi pelaajaksi.


title: David Addy

text: 1. helmikuuta 2010 Addy siirtyi 800 000 euron siirtokorvauksella Portoon. Hän teki joukkueen kanssa 3½-vuotisen sopimuksen.


title: David Addy

text: Addy kutsuttiin ensimmäisen kerran Ghanan maajoukkueeseen 8. kesäkuuta 2008 otteluun Lesothoa vastaan. Toisen maaottelunsa hän pelasi 2. marraskuuta 2008 Nigeriaa vastaan.


title: Amy Wong

text: Amy Wong on kuvitteellinen hahmo "Futurama"-televisiosarjassa. Ääninäyttelijänä toimii Lauren Tom.


title: Amy Wong

text: Amy Wong on hyvin rikkaasta Marsilaisesta perheestä. Hänen vanhempansa Inez ja Leo Wong ovat Marsin rikkaimmat henkilöt. Amy Wong opiskelee insinööriksi Marsin yliopistossa ja kuuluu naisopiskelijakunta Kappa Kappa Wongiin (ΚΚ王). Hän toimii myös harjoittelijana Planet Expressissä. Professori Hubert J. Fransworth sanoi jaksossa ”Kuun kamaralla” (), että Amy on vain siksi harjoittelijana, koska heillä on sama veriryhmä.


title: Amy Wong

text:
Amy Wong tapasi Kif Kroekerin jaksossa ”Ikimuistoinen lento” (). He alkoivat seurustella vasta myöhemmin, koska Kif oli aluksi liian ujo kysyäkseen Amya treffeille. Amylla ja Benderillä oli jonkin aikaa suhde sarjan kuudennella tuotantokaudella. Jotkut suhtautuivat roboseksualisteihin melko tylysti, joten he tekivät roboseksuaalien aviosta laillisen. Suhde kuitenkin päättyi ja Amy sekä Kif palasivat yhteen.
Elokuvassa "" Amy ja Kif menevät naimisiin Kifin kotiplaneetalla Amphibios 9, mutta melkein heti tämän jälkeen Kif kuolee tapaturmaisesti. Surun vallassa Amy kuitenkin erehtyy menemään sänkyyn Zapp Branniganin kanssa, ja kun Amyn toiveesta Kif palaa kuolleista ja saa selville tapahtuneen, hän ei voi antaa tätä anteeksi Amylle. Elokuvassa "" Kif kuitenkin antaa anteeksi Amylle.


title: Neekerisaari

text: Neekerisaari on Pyhäselällä sijaitseva saari, joka kuuluu Liperin kuntaan. Neekerisaarta ympäröivät Pieni Laitasaari lännestä, Laitasaari etelästä, Ripakka kaakosta, Palosaari idästä ja Matinsaari pohjoisesta. Saaresta luoteeseen ei ympäröiviä saaria ole.


title: Neekerisaari

text: Saari on Pohjois-Karjalan Journalistiyhdistyksen omistuksessa, ja se toimii jäsenten kesäpaikkana. Saaressa sijaitsee vuonna 1916 valmistunut päärakennus sekä makuuaitta. Seppänen-nimellä aiemmin tunnetun saaren nimi Neekerisaari viittaa aikoinaan painomusteen tahrimista toimittajista käytettyyn kutsumanimeen "”lehtineekeri”". Saari nimettiin Neekerisaareksi vuonna 1934.


title: Buzz Lightyear

text: Buzz Lightyear on fiktiivinen hahmo elokuvassa "Toy Story – leluelämää" (1995) ja sen jatko-osissa "Toy Story 2" (1999)". Toy Story 3" (2010) ja Toy Story 4 (2019).


title: Buzz Lightyear

text: Buzz Lightyear on elokuvassa uusi avaruuslelutoimintahahmo, jonka Andy-niminen poika saa lahjaksi syntymäpäivänään. Buzz on sen ajan halutuin ja paras lelu, jota lapsi voi toivoa. Elokuvassa Buzz on muiden lelujen tapaan elossa, kun ihmiset eivät ole paikalla.


title: Buzz Lightyear

text: Leluhahmon ominaisuuksia ovat:


title: Buzz Lightyear

text: Elokuvan ilmestymisvuonna 1995 Thinkway Toys toi markkinoille ensimmäisen virallisen ja sen aikaisen ominaisuuksiltaan parhaan Buzz-leluhahmon. Buzz-lelun tärkeimpänä ominaisuutena oli alkuperäisnäyttelijän ääni, aukeavat siivet ja laservalotoiminto. Saman vuoden jouluna Buzz-hahmot tekivät huomattavat voitot lelumarkkinoilla. Buzz-hahmon uusi läpimurto tapahtui vuonna 2009 syksyllä, jolloin sama yhtiö toi markkinoille vieläkin enemmän elokuvamaisia ominaisuuksia omaavan Buzz-leluhahmon.


title: Jenő Farkas

text: Jenő Farkas (englanninkielisissä yhteyksissä usein "Eugene Farkas"; 28. lokakuuta 1881 Káld, Itävalta-Unkari - 24. helmikuuta 1963, Laguna Beach, Kalifornia, Yhdysvallat) oli unkarilainen autonsuunnittelija, joka teki merkittävimmän osan työurastaan Fordilla.


title: Jenő Farkas

text: Farkas syntyi kymmenlapsisen perheen toisena lapsena. Hänen vanhempansa olivat Károly ja Anna Farkas. Jenőn ollessa viisivuotias perhe muutti Jánoshalmaan ja sieltä Szarvasiin, jossa hänen isänsä työskenteli vaununvalmistajana. Käytyään kuusivuotisen peruskoulun Jenő lähetettiin nelivuotiseen sotilaskoulutukseen. Tämän jälkeen hän suoritti Budapestissä lukiota vastaavan tutkinnon. Vuonna 1904 Farkas valmistui koneinsinööriksi Budapestin teknillisestä korkeakoulusta. Opiskelut rahoitti Farkasin eno. Käytyään vuoden mittaisen asepalveluksen Farkas toimi vuoden palkattomana harjoittelijana moottoripyörätehtaalla.


title: Jenő Farkas

text: Unkarin huonon työtilanteen tähden Farkas päätti lähteä Yhdysvaltoihin syksyllä 1906. Lähes kielitaidoton Farkas onnistui sanomalehtien ilmoituksia selaamalla löytämään avoimen työpaikan Maxwell-Briscoella New Yorkin Tarrytownissa, johon hän haki ja pääsi. Farkas työskenteli yrityksessä kuusi kuukautta opiskellen samalla englantia.


title: Jenő Farkas

text: Vuonna 1907 Farkas jätti työhakemukset Packardille ja Fordille Detroitissa. Syyskuussa hän aloitti työt Fordilla. Työ sisälsi R- ja S-mallien tuotantokuvien laatimista, mistä Farkas ei ollut kiinnostunut. Hän halusi laatia ennemmin uusia ideoita puhtaalle paperille kuin parannella ja muutella olemassa olevia rakenteita. Niinpä jo parin kuukauden jälkeen hän siirtyi Cadillacille, mutta joutui melkein saman tien irtisanotuksi vuoden 1907 pankkikriisin seurauksena. Tätä seurasi paikka Morgan Engineering Companylla Alliancessa, Ohiossa. Tämäkin pesti jäi lyhytaikaiseksi kriisin takia.


title: Jenő Farkas

text: Farkas palasi Detroitiin vuoden 1908 alussa, kun hänen hyvä ystävänsä ja maanmiehensä József Galamb palkkasi hänet takaisin Fordille. Farkasin tehtäväksi tuli työkalujen ja kiinnittimien suunnittelu piakkoin alkavaa T-Fordin valmistusta varten. Hän kuitenkin joutui erotetuksi jouduttuaan käsikähmään Haltenberger-nimisen miehen kanssa.


title: Jenő Farkas

text: Tämän jälkeen seurasi sarja lyhytaikaisia pestejä työkaluvalmistajana ja menetelmäsuunnittelijana useilla eri autonvalmistajilla, jotka olivat Packard, Olds, Oakland, Rapid Motor Vehicle Company, Carter Car Company ja Hudson. General Motorsin ostettua Carterin Farkasista tuli Carterin pääsuunnittelija. Työskenneltyään Carterilla kolmen vuoden ajan Farkas siirtyi kuorma-autojen suunnittelijaksi Cass Motor Vehicle Company -nimiselle valmistajalle.


title: Jenő Farkas

text: Galambin ansiosta Farkas sai jälleen uuden tilaisuuden työskennellä Fordilla. Hän aloitti suunnittelijana esisuunnitteluosastolla lokakuun alussa 1913. Eräs ensimmäisistä tehtävistä oli Edison-Ford -sähköauton suunnittelu. Autossa hyödynnettiin paljon T-Fordin komponentteja ja akut sekä sähkömoottori olivat peräisin sukellusvenesovelluksesta. Auto ei kuitenkaan menestynyt Edison-akkujen heikkouden vuoksi. Lyijyakkujen kanssa autosta taas tuli aivan liian raskas.


title: Jenő Farkas

text: Vuonna 1915 Henry Ford päätti panostaa traktorien valmistukseen ja nimitti Charles Sorensenin vetämään traktorinvalmistusta Dearbornissa. Sorensen valitsi Farkasin suunnittelijaksi. Traktoriin tuli Herculesin moottori ja Farkasin suunnittelema kolmivaihteinen vaihteisto. Traktori oli oleellisesti parempi kuin Fordin aikaisemmin valmistamat prototyypit, jotka olivat perustuneet T-Fordin liian heikkoihin komponentteihin. Fordson-traktorien sarjatuotanto pääsi vauhtiin 1917, ja liiketoimintaa edisti ensimmäinen maailmansota; Iso-Britannia teki 5 000 traktorin tilauksen, joista ensimmäiset toimitettiin saman vuoden lokakuussa.


title: Jenő Farkas

text: Vuonna 1918 Farkas suunnitteli kaksisylinterisen moottorin ilmapommin voimanlähteeksi sekä kahdella traktorin moottorilla varustetun panssarivaunun, jossa oli tilaa kolmen hengen miehistölle. Yhdysvaltain armeija teki 1 000 kappaleen tilauksen, mutta perui sen aselevon tultua voimaan marraskuussa.